Хуллас, “Алпомиш”нинг дарагини эшитиб. оёғимни қўлга олиб, амакимникига чопдим. Китоб қариндошлар орасида қўлма-қўл бўлиб кетган экан. Бир ой деганда менга навбат келди. “Алпомиш” достонини кечалари овулдошларимга қайта-қайта ўқиб бераман. Достондаги қаҳрамонларнинг жасоратларига қойил қолиб, тасаннолар айтамиз. Ҳа, ўшанда Алпомиш, Барчинойларларнинг жасоратлари дунёқарашларимиз эндигина шаклланиб келаётган биздек ўсмирлар учун чинакам қаҳрамонлик бўлиб туюлар эди. Ўсиб-улғайганим сари ҳаётимга янгидан-янги адабий қаҳрамонлар кириб келиб, онгимда мустаҳкам ўрин олди. Ана шундайлардан бири Николай Островскийнинг “Пўлат қандай тобланди” романидаги Павел Корчагин эди.\nРоман қаҳрамони Павел Корчагин инқилобнинг оловли йўлларида қон кечиб кўрсатган жасоратлари туфайли ёшларнинг миллий қаҳрамонига айланганди. Отам вафот этиб, оилада тўнғич фарзанд мен бўлганлигим сабабли, тирикчилик йўлига кирдим. 1962 йилнинг бошида комсомол йўлланмаси билан Жиззах туманидаги “Боғдорчилик” (ҳозирги Пахтакор туманидаги “Пахтакор”) совхозида қурилиш ишларини олиб бораётган “Янгиерсувқурилиш” трестига қарашли 6-“СМУ”да бетончилар бригадасида ишлай бошладим. Ўша пайтларда милиция участкаси идоралари қошида кўнгилли халқ дружиначилари штаби фаолият кўрсатар, ташкилотлар, муассаса ва хўжаликлардан “ихтиёрий-мажбурий” равишда буйруқ билан одам ажратилиб, улар участка нозири билан кечалари навбатчиликка чиқишарди.\n1963 йилнинг 1 январидан 2 январига ўтар кечаси учткавойимиз Яхъё Қўзиев Жиззахга зарур иш билан кетганлиги учун, ўша кечаси дружиначилар бригадасига раҳбарлик қилишимга тўғри келганди. Участка нозирининг совхозда йўқлигидан фойдаланган бир гуруҳ безорилар жанжаллашиб, кишиларнинг тинчини буза бошладилар. Бир нечта дружиначилар билан безориларнинг ашаддийларидан бирини идорага олиб келиб, далолатнома тузаётганимизда, қўлида қурол билан унинг шериклари хонага бостириб киришди. Шерикларим мени ташлаб қочиб қолишди. Безорилар сочма ўқ билан ўқланган милтиғини орқа бўксамга тираб отишиб, ўлди деган хаёлда бир чуқурчага ташлаб кетишган.\nМен опеперация столида ўзимга келганимни эслайман. Оғзимга кимдир резина ниқоб қоплади. “Наркоз” деган овоз эшитилди. Сассиқ ҳиддан нафасим қайта бошлади. Шунда “Пўлат қандай тобланди” романининг бош қаҳрамони Павел Корчагин операция столида наркоз таъсирига берилаётганида, “бир-икки…” деб, санагани ёдимга тушди. Мен ҳам шундай қилдим. Йигирма бешгача санаганим эсимда. Кейин онгимда қандайдир чийиллаган овоз пайдо бўлди-ю, ҳушимдан кетдим.\nЎйғонганимда тепамда кўз ойнакли киши, афтидан жарроҳ бўлса керак, менга тикилиб турарди. “Ҳа, шоввоз, ўйғондингми?- деди у русчалаб, кейин юзимгга секингина шапатилаб қўйди. Шунда мен унга шундай жавоб жавоб қайтарган эканман: “мен Павел Корчагиндек ўлимни енгиб яшайман…”\nОперация тафсилотидан орадан икки ойдан кўпроқ вақт ўтганидан кейингина хабардор бўлдим. Чунки салкам 70 кун ўлим билан ҳаёт орасида “борди-келди” қилиб ётган эканман. Айтишларича операция олти соат давом этган. Юрагим бир неча марта тўхтаб қолиб, клинник ўлим бошланган. Шунда улар охирги чора сифатида операция столини оёқ томонимда кўтаришганларида, юрагим яна уриб кетаверган. Уруш пайтида юзлаб яраланган жангчиларни ёш жарроҳ сифатида операция қилган Николай Васильевич Садовников мен ҳақимда. “гоҳ тўхтаб, гоҳ уриб кетаверадиган бундай телба-тескари юракни урушда жарроҳлик пайтимда ҳам кўрмаганман,”- деган экан.\nМен бир ярим йилда 5 марта оғир операцияни бошимдан ўтказиб, касалхонадан ногирон ва абгор ҳолда қишлоғимга қайтиб келдим. Ҳатто 7 синфни битирганим тўғрисида шаҳодатномага ҳам эга эмасдим. “Осмон узоқ-ер қаттиқ”,- деганларидек, ноилож уйда ўтириб қолдим. Ана шунда Этил Лилиан Войничининг “Сўна” романи қўлимга тушиб қолди. Фавқулодда ирода соҳиби бўлган асар қаҳрамони Артур Бертон худди Павел Корчагиндек юрагимдан жой олди. Ана шу қаҳрамонлар мени тушкунликдан сақлаб қолиб, ҳаётга муҳаббат, келажакка ишонч уйғотди. Максим Горькийда ҳам маълумот бўлмаган. Унинг “Менинг университетларим” асарини қайта-қайта ўқиб чиқдим. У “олий маълумот”ни Қозон шаҳридаги новвойхоналарда оддий ишчи сифатида, дарёда қатнайдиган пароходларда кочегарлик қилиб олган. Мендан минг йилда ҳам Горький чиқмайди деб, қўл қовуштириб ўтиришимдан фойда йўқ. У вақтларда кутубхоналарда зўр китоблар тўлиб ётарди. Ҳар куни эшак миниб Ўгат қишлоғи марказидаги кутубхонага йўл оламан. Камида иккита китоб ёздириб олиб, икки кунда яна кутубхонада ҳозир бўламан.\nКейин ижода қўл урдим. Биринчи машқим “Исроилга жин тегибди”, деган ҳажвия эди. Бош қотириб ўтирмай, ҳажвиядаги қаҳрамонларни қавми-қариндошларимнинг номи билан атаб юбордим. Бош образ Исроил менга ота бир, она бошқа опачамнинг эри, яъни жондек азиз жездамиз бўлади. Яна бир образ -Ҳалима чечам, Олишбой амакимнинг хотини, бегона эмас. Воқеалар эса бундай кечади: ҳажвиямда Исроил жезданинг оғзини бир кечада қийшайтириб, чап кўзини шипга қадаб қўйганимдан кейин, қишлоғимиздаги довруқли Бувнар фолбин унинг ланг очилиб қолган оғзига сўйилган хўроз билан уриб, “ҳув-ҳувлаганича, жездани даволай кетади. Ҳалима чечам эса, бу воқеани бутун қишлоққа достон қилиш учун уйма-уй зир югуради.\nҲажвиям туман газетасида босилиб чиққанидан кейин, чамамда обрўйим Горькийникидан ҳам ошиб кетди-ёв. Поччам аввал менинг “шарофатим” туфайли опачамни ўласи қилиб калтаклади. Мени болахонадор қилиб икки соатча сўкибди. Ҳалима чечам шайтонлаб қолган бўлса, Бувнар фолбин эса ҳушидан кетган. Ишқилиб почча мени ур калтак-сур калтак қилмади. Уйимга қариндошлар келиб нега бундай қилганимни сўрашганларида, “бу, бадиий асар, дунёда Ироиллар. Ҳалималар, Бувнар фолбинлар тиқилиб ётибди,”- деб, жавоб берганман.\nХуллас, шундан кейин аччиқ тили туфайли “Сўна” лақабини олган Артур Бертон Италиянинг Венециясидан жанубий Американинг Перу деган жойига қандай бориб қолган бўлса, мен ҳам Ғаллаоролнинг Ўгатидан Самарқанд вилоятининг Пайариқ туманига шундай бориб қолдим. Туманда давлат банкига бошқарувчилик қилаётган қариндошимиз Шукур Сафаровнинг ёрдами билан “Коммунизм байроғи” газетасига тех-котиб бўлиб ишга жойлашдим. Ойлигим 50 сўм. Дунёда менда бахтли одам йўқ. Тинмай ёзаман, ёзганларимнинг бир бир нусхасини вилоят газетасига ҳам юбориб турибман. У ерда ҳам чиқаяпти. Олишбой амаким одамгарчилик қилди, гарчи хотини Ҳалима чечамни ҳажвия қилиб юборган бўлсам ҳам, 8,9,10-синфларда ўқиган деган табель тўғрилаб олиб келиб берди. Кечки 11-синфни тугатдим.\nКейин вилоят “Ленин йўли” газетасининг ахборотлар бўлими мудири Исроил Мирзаевнинг кўмагида ўн биринчи синф маълумотим билан вилоят газетасига кичик адабай ходим бўлиб ишга жойлашдим. Кейин Самарқанд Давлат университетининг филология факультетига сиртдан ўқишга кириб талаба бўлдим.\nАна шундан кейин “Алпомиш,” Пўлат Қандай тобланди”, “Сўна” сингари асарлар қаҳрамонлар сафига Чингиз Айтматовнинг иродали, ўз мақсадлари учун курашувчан қаҳрамонлари қўшилди. Адибнинг “Жамила”, “Бўтакўз,” “Юзма-юз,” “Биринчи муаллим” “Алвидо Гулсари,” “Байдамтол соҳилларида” сингари асарларини ўқиганимга қирқ йилдан ошган бўлса-да, асар қаҳрамонлари ҳануз менга ҳамдард, ҳамфикр бўлиб, ҳаётимда яшаб қолди. Чингиз Айтматов Гулсари деган от тимсолида оддий халқнинг қисматини қаламга олган. Отни эгасидан ташқари колхоз раиси, тумандан келган вакил, ва бошқа турли-туман раҳбарлар миниб, ундан ўз манфаати йўлида фойдаланади. Ёзувчи меҳнаткаш халқнинг оғир қисматини от тақдирида ана шу йўсинда тасвирлайди.\nАйтматов асарларидаги салбий қаҳрамонларини тарбиялаб ўтирмайди. У ёвуз одамни ҳеч қачон тарбиялаб бўлмайди, уни инсофга чақириш ҳам бефойда, – деган ғояни илгари суради.\nҲозир шиддатли тараққиёт даврида яшаш бизларга насиб этди. Оммавий-ахборот воситалари чексиз ривожланиб, турли-туман мўъжизавий технологиялар ҳаётимизга кириб келди. Сон-саноқсиз китоблар босмадан чиқиб турибди. Аммо уни ўқийдиган одам кам. Маънавиятимиз эса тобора қашшоқлашиб бораётибди. Китобларда мустаҳкам эътиқодли, одамлар бахтли учун курашадиган қаҳрамонлар жуда камдек назаримда. Алпомишлар, Павел Корчагинлар, “Сўна”даги Артур Бертонлар, Айтматов қаҳрамонлари наҳотки энди эртакка айланиб қолган бўлса деб, ўйлайман баъзан.\n« Ҳажвия Тоғбой Абдураззоқ »


ИнтерФУТБОЛ :: Дидье Дешам: “Мавжуд воқеликка кўникишдан ўзга илож йўқ”\nДидье Дешам: “Мавжуд воқеликка кўникишдан ўзга илож йўқ”\nЕвропа ҳудудидаги ЖЧ-2022 саралаш босқичи стартидаёқ бир қатор кичик сенсациялар кузатилди. Бу энди еврофутболга хос ҳолат. Дейлик, жаҳоннинг амалдаги чемпиони - Франция миллий жамоаси 1-турда Украина термасини енголмади - 1:1. Жамоа бош мураббийи Дидье Дешам шу ўйин арафасида журналистлар билан учрашиб, саралаш босқичига тайёргарлик жараёнида учраган муаммолар, тақвимнинг тиғизлиги ва коронавирус таъсири ҳақида гапирган эди. Демак, Дешам бежиз бу каби масалаларга тўхталмаган...\nМуҳими - жараёнга тезроқ мослашиш\n- Агар футболчилар билан бемалол шуғуллана олганимизда эди, ҳозир жамоанинг умумий ҳолати анча яхши бўларди. Бироқ бугунги воқелик билан ҳисоблашишга мажбурмиз, вақт эса жуда оз. Умуман олганда, бизда пухта тайёргарлик кўриш имконияти фақат Европа ёки жаҳон чемпионати каби йирик турнирлар арафасида юзага келади, холос. Ҳозирги шароитда таркибда тажрибали футболчиларнинг жой олишлари катта аҳамият касб этади. Зеро, турли ўйин чизгилари устида ишлаш учун шунчаки, вақт йўқ. Бундай ҳолатда тажрибага таяниш - энг тўғри йўл.\nҲафта давомида 3та ўйин...\n- УЕФА ўйинлар тақвимини тузиш жараёнида мураббийларнинг хоҳиш-истакларини инобатга олмайди. Шундай экан, ҳавола этилган тақвимни қандай бўлса, шундайлигича қабул қилиш керак. Бир ҳафта ичида 3та расмий учрашув, боз устига, 2таси сафарда. Албатта, тиғиз тақвим ва сафарлар бизга қўшимча муаммолар ва юклама туғдиради. Шу нуқтаи назардан қараганда ҳам, саралаш босқичи пухта тайёргарлик ва аниқ ташкилотчиликни талаб этади. Қисқаси, барча жиҳатлар, ҳаттоки, энг майда икир-чикирларга ҳам ўта эҳтиёткорлик билан ёндашишимиз шарт.\nЭнг яхши ўйин услуби\n- Жамоамни муваффақият сари етаклаган 4-4-2 ёки 4-2-3-1 тактик чизмалари ҳаммага маълум. Менимча, шу иккиси ҳамиша майдон кенглиги ва узунлигидан унумли фойдаланиш имконини берадиган энг мақбул услуб ҳисобланади. Шу схемалар кўпинча рақибдан яхшироқ ўйнашимизни таъминлайди. Бироқ кўп нарса қайси жамоа билан ўйнаш ва унинг майдонда қандай жанг таклиф этишига боғлиқ. Табиийки, машғулотларда синаб кўрилган бошқа тактик услублардан ҳам фойдаланишим мумкин. Лекин уларни рақиб услубига жавоб тариқасида эмас, балки имкон қадар самарадорликка эришиш мақсадида қўллайман.\nСўнгги чизиқ ротацияси\n- Дарвозабонларимизга эътироз йўқ, уларнинг маҳорати чакки эмас. Украина термасига қарши учрашувда Уго Льорисга ишонч билдираман. Агар ишларимиз рисоладагидек кетса, у кейинги ўйинларда ҳам ўз ўрнини сақлаб қолади. Бироқ исталган пайт Стив Манданда ва Майк Меньянга ҳам имконият тақдим этишим мумкин. Зеро, улар ҳам етарли даражада муносиб кипер ҳисобланишади.\n- Варан - ҳали унчалик танилмаган пайтдаёқ ишончимни тўла қозонган ўйинчи. Тўғри, баъзи учрашувларда ўз даражасида ҳаракатланолмаслиги ҳам мумкин. Бу футбол учун оддий ҳолат. Асосийси, умумий баҳо берсак, Варан - юксак савияли футболчи. Менга айниқса, ҳамиша ҳушёрлик билан тўп суриши ва дуэллардан асло қайтмаслиги ёқади. Қисқаси, у ҳар қандай жамоага асқотадиган ажойиб фазилатлар соҳибидир.\nУсмон Дембеле ўйинига муносабат\n- Ўз иқтидорини жуда барвақт намойиш этган футболчи. У ҳозир ҳам навқирон йигит. Менимча, Усмон самарадорликни ошириб, кўпроқ гол уриш салоҳиятига эга. Лекин ҳозирги савияси ҳам чакки эмас. Эҳ, шу ўйинига озгина маҳсулдорлик қўшсами, биринчи рақамли футболчилар қаторига қўшиларди. Дембеле хавфли вазиятлардан фойдаланишни ўрнига қўймоқда ва муҳими шу.\nCOVID пандемияси таъсири\n- Пандемиянинг руҳий таъсири кеча ёки бугун бошлангани йўқ. Ҳа, ҳозирги умумий вазият хавотир уйғотмоқда. Бу - факт. Бироқ нимадандир нолишни хоҳламайман. Ҳар 3 кунда бўм-бўш стадионларда ўйнаш, мунтазам равишда тест синовларидан ўтиш - ўта ёқимсиз. Бу мураккаб ноқулайлик. Энг ёмони, барчаси руҳиятга салбий таъсир кўрсатиши мумкин. Тўғриси, пандемия шунчалик узоққа чўзилишини айтишганида, асло ишонмасдик. Начора, мавжуд воқеликка кўникишдан ўзга иложимиз йўқ. Хуллас, шикоят қилиш фикридан йироқман, футболчилар ҳам. Қолаверса, бизда ўзига хос имтиёз бор - севимли ишимиз билан шуғулланиш имкониятига эгамиз. Унутмайлик, ҳозирда бундай имкониятдан маҳрум кишилар ҳам


30 январь куни қандай об-ҳаво кутилмоқда?\n20:35 / 29.01.2020\nРеспублика Гидрометеорология маркази Ўзбекистонда 30 январь, пайшанба куни кутилаётган об-ҳаво маълумотини тақдим этди.\nТошкент шаҳрида ҳаво ўзгариб туради, ёғингарчилик кутилмайди. Кечаси ва эрталаб туман тушиши мумкин. Шамол шарқдан 3—8 метр/секунд тезликда эсади. Ҳарорат кечаси 0—2 даража совуқ, кундузи 8—10 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7—12 метр/секунд тезликда эсади. Ҳарорат кечаси 3 даража совуқ — 2 даража илиқ, кундузи 7—12 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7—12 метр/секунд тезликда эсади. Ҳарорат кечаси 0—5 даража совуқ, кундузи 7—12 даража илиқ бўлади.\nТошкент, Жиззах, Сирдарё ва Самарқанд вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7—12 метр/секунд тезликда эсади. Ҳарорат кечаси 3 даража совуқ — 2 даража илиқ, кундузи 5—10 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7—12 метр/секунд тезликда эсади. Ҳарорат кечаси 2 даража совуқ — 3 даража илиқ, кундузи 10—15 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 5—10 метр/секунд тезликда эсади. Ҳарорат кечаси 0—5 даража совуқ, кундузи 5—10 даража илиқ бўлади.\nРеспубликанинг тоғли ҳудудларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Қор кўчиши хавфи бор. Шамол шарқдан 7—12 метр/секунд тезликда эсади. Ҳарорат кечаси 6—11 даража совуқ, кундузи 0—5 даража илиқ бўлади.\n1 декабр куни Ўзбекистонда кутилаётган об-ҳаво маълумоти


«Маданият тўғрисида»ги қонун лойиҳасининг номи нега ўзгарди? - Халқ сўзи\n18:03 19 Ноябрь 2020 Сиёсат\nХусусан, Ўзбекистон Республикасида миллий маданиятни янада ривожлантириш концепцияси ва уни амалга ошириш бўйича “йўл харитаси” тасдиқланди. Маданият ва санъат ташкилотларининг «дўстлар клублари» фаолиятини йўлга қўйиш орқали уларни ҳар томонлама қўллаб-қувватлаш, моддий-техника базасини мустаҳкамлашга қаратилган мутлақо янгича самарали тизим яратилди.\nОлий Мажлис Қонунчилик палатасининг навбатдаги мажлисида муҳокама қилинган «Маданий фаолият ва маданият ташкилотлари тўғрисида»ги қонун лойиҳасида маданият соҳасига оид кўплаб янгиликлар ўрин олган.\nМазкур ҳужжат биринчи ўқишда «Маданият тўғрисида»ги қонун лойиҳаси сифатида концептуал жиҳатдан қабул қилингани ҳаммамизга яхши маълум. Лекин уни иккинчи ўқишга тайёрлаш жараёнида лойиҳанинг номланишига ўзгартиш киритилди.


Украинада саримсоқ етиштирувчилар ички бозор эҳтиёжларини қондира олмаяпти • EastFruit\nБош саҳифа › Янгиликлар › Украинада саримсоқ етиштирувчилар ички бозор эҳтиёжларини қондира олмаяпти\nУкраинада саримсоқ етиштирувчилар ички бозор эҳтиёжларини қондира олмаяпти\nМуаллиф: EastFruit 6 Окт 21 6 Окт 21 013\nУкраинада йирик саримсоқ етиштирувчилар ва омбор қурувчилар йўқ. Ваҳоланки, омборда маҳсулотларни қиш бўйи сақлаш мумкин эди.\nШу боис, январь-июнь ойларида Украина дўконларида фақат импорт қилинган саримсоқ сотилади. Бу ҳақда «Плантатор» журнали ҳаволасига асосланиб, АgroТimes хабар бермоқда.\n«Ўтган йили Украина 5,6 минг тонна Хитой саримсоғини импорт қилди ва импортёрлар рейтингида 38-ўринни эгаллади», дейди Винниц вилоятида 10 гектар саримсоқ етиштирадиган ва ўзининг қайта ишлаш заводига эга «Агро-Мастер» фермер хўжалиги бошлиғининг ўринбосари Василий Гудзовский. «Афсуски, ҳозирча биз чакана савдо тармоқларининг талабини ўзимиздаги саримсоқ билан қондира олмаймиз. Чунки, Украинада юқори сифатли товарларни таклиф этувчи йирик саримсоқ ишлаб чиқарувчилар йўқ. Саримсоқни қишда сақлаш мумкин бўлган яхши омборлар ҳам мавжуд эмас. Шунинг учун, январдан июнга қадар супермаркетларда фақат импорт қилинган саримсоқ сотилади: асосан, Хитой ва Миср, қисман Испания, Франция, Эрондан маҳсулот олиб келинади. Қолган вақтда, одатдагидек, тармоқлар маҳаллий саримсоқни сотади».\nАммо, Васил Гудзовскийнинг фикрича, бу Украина ўз бозорида импорт қилинган саримсоқ ҳукмронлиги билан умуман курашмаслиги керак дегани эмас.\n«Масалан, Қўшма Штатлар Хитой саримсоғига юқори бож қўйганида Калифорния саримсоғини етиштириш даражаси дарҳол ортди. Маҳаллий ишлаб чиқарувчи учун давлат кўмаги зарур, афсуски, биз ҳозир буни кўрмаяпмиз. Ҳозир биз учун хитойликлар билан рақобатлашиш осон эмас”.\nХитойдан саримсоқ экспорти бошланди: нархлар қандай бўлади?


Европа комиссари Қозоғистондаги воқеаларга ташқи кучлар алоқаси борлигини истисно қилмади\n28 Ноябрь 10:37\nBEIJING. Kazinform - Хитойлик мутахассислар B.1.1.529 деб номланувчи CОVID-19 нинг янги штамми топилганидан ваҳимага тушмасликка чақирди. Бу мутациялар сони фақат инфекция юқори бўлганида кўпаймаслиги билан боғлиқ, деб хабар беради Kazinform мухбири «Хуанцю Шибао» нашрига таяниб.\nЎтган суткада қанча қозоғистонлик вакцина олди Қозоғистонда 212 319 нафар ўсмир коронавирусга қарши тўлиқ эмланди Қозоғистонда 124 киши коронавирус пневмонияси билан касалланган\nГонконг университети профессори Цзинь Дунъяньнинг сўзларига кўра, жамоатчилик коронавируснинг янги штамми ҳақида ҳушёр бўлиши керак, аммо ваҳимага йўл қўймаслиги керак.\n«Унинг глобал таҳдиди ва вакцинанинг унга таъсири ҳақида ҳеч қандай маълумот ёки далил йўқ», - дея мутахассис сўзидан иқтибос келтиради «Хуанцю Шибао» нашри.\nХитойлик иммунолог Чжуан Шилихэнинг фикрича, коронавируснинг дунёдаги энг кучли ва доминант тури бу «дельта штамми». У илгари топилган барча штаммларни (Гамма, Бета ва Альфа) сиқиб чиқарди. Шу муносабат билан, унинг фикрига кўра, «янги штаммнинг «дельта« дан кучлироқ бўлиши қийинроқ».\nПайшанба куни Сянган(Гонконг) махсус маъмурий округида икки киши томонидан коронавируснинг янги штамми юқтирилганлиги аниқланди.\nШанба кунидан бери Сянган САР маъмурияти Ботсвана, Эсватини, Лесото, Малави, Мозамбик, Намибия ва Зимбабведан келган Гонконг аҳолисига қарши карантин чораларини кучайтирди. Охирги уч ҳафта давомида юқорида тилга олинган давлатлар, жумладан, Жанубий Африка Республикаси фуқароларининг мамлакатга кириши тақиқланган.\nЭслатиб ўтамиз, Жанубий Африка Республикасида коронавируснинг янги мутацияси B.1.1.529 сифатида аниқланган эди. Ушбу вариант аввалгиларига қараганда анча юқумли ва вакциналар самарасиз бўлиши мумкин. Хавфли деб топилган коронавируснинг янги штамми «Омикрон» деб номланди.\n2 24 январдан мактаб ва ОТМлар офлайн режимда ўқишни бошлайди – ҚР Таълим ва фан вазирлиги\n3 Қозоғистонда доллар курси яна пасайдиди\n4 Қозоғистонда 212 319 нафар ўсмир коронавирусга қарши тўлиқ эмланди\n5 ҚР Президенти коррупцияга қарши шафқатсиз кураш давом этиши кафолатланганини таъкидлади\n6 Коронавирус: Қозоғистоннинг деярли барча ҳудудлари «қизил» зонада


Аёлингни асра халқим ёки аёллар мардикор бозори ҳақида - Ayol.uz\nАёлингни асра халқим ёки аёллар мардикор...\nДиний китобларни варақлаганда хам аёлларга ҳурмат кўрсатиш, уларни асраб-авайлаш, уларга нисбатан ғамхўрлик қилиш сингари бир қатор маъруза ва мавзуларга дуч келасиз. Бу хақида дин уламоларининг ўзлари фикр юритгани маъқул. Бугун ушбу мақола орқали жамиятимиздаги энг оғриқли мавзулардан бирига мурожаат қилмоқчимиз. Ҳозирги кунда ижтимоий тармоқ деган нарса шу даражада ривожландики, одамлар дунёда ва юртимизда содир бўлаётган воқеа-ҳодисаларни ўз уйларидан чиқмасдан туриб, ўтирган жойларида интернет тармоқларида тарқатилаётган маълумотлар орқали билиб олишлари мумкин бўлмоқда. Интернетда ана шундай тарқатилаётган мавзуларнинг аксарияти аёллар, хотин-қизлар, уларнинг муаммо ва камчиликлари, қўпол бўлса-да, айтиш мумкинки, хўрланганликлари билан боғлиқ бўлиб турибди. Айниқса, сўнгги ойларда Самарқандда аёллар ўлими ва хўрланганликлари билан боғлиқ иккита холат нафақат интернетдаги фаол фуқароларни балки барчамизни ларзага солди, десак ҳеч адашмаган бўламиз. Кенг жамоатчилик назорати билан ҳар икки ҳолатда ҳам адолат қарор топишига эришилди. Шу ўринда бу жамоатчилик назорати деган нарсада хам кўп ва хўп гап борлигини алохида эътироф этиб ўтмоқчимиз. Энди эса шу жамоатчилик эътиборига тортиладиган яна бир ҳолат хақида айтиб ўтсак.\nФарғона вилоятининг Ўзбекистон туманида Ўқчи деган қишлоқ бор. Бу ернинг аҳолиси, асосан, қишлоқ хўжалиги маҳсулотларини етиштириш билан шуғулланади. Улар асосий даромад манбаини хам шу деҳқончилик, боғдорчилик орқали олишади. Боши-бошига уланиб кетган мевазор боғларни шу ерда учратишингиз мумкин. Ҳудуднинг Туманботир МФЙсидаги сой бўйига бориб қолсангиз, ҳар куни бу ерда мингга яқин аёлларнинг меҳнат бозорига дуч келасиз. Халқ тили билан айтганда мардикор бозори дея аталувчи ушбу масканда асосан ёш-ёш аёллар, ҳали вояга етмаган йигит-қизлар, келинлар ўз тирикчиликлари учун ишга чиқишадилар. Балки мажбурликдан, балки муҳтожликдан, балки яна бизга маълум бўлмаган бошқа бир сабаблар орқали ўз меҳнатларини пуллаётган бу инсонларни кўриб, тўғриси, ачинасан. Яқинда интернетда ўқиб қолдим. Республика Хотин қизлар қўмитаси раиси Танзила Норбоева Тошкент шаҳридаги Қўйлиқ мавзеидаги худди шундай аёллар билан учрашиб, улар билан ҳуқуқий тарғибот ишларини олиб борганликлари хақидаги маълумотларни ўқиб қолган эдим. Республика Хотин-қизларининг “каттаси” қилган ишни, наҳотки, қуйи бўғинда ўтирган ходимлар бажара олмайди. Ахир, уларнинг ҳам низомий мақсадлари аёлларнинг ижтимоий ҳимояга муҳтож қатламини ҳимояга олиш, аёллар бандлигини таъминлаш, уларнинг ҳуқуқий маданиятини оширишдан иборат эмасми? Ўзбекистон туманидаги ҳоким ўринбосари, туман хотин-қизлар қўмитасининг раиси М. Камолованинг фаолияти кун тартибида нима учун бундай аёллар билан шуғулланиш учун вақт ажратилмайди? Натижаси паст бўлган маза-бемаза тадбирлардан бўш вақт ажратиб ушбу ишлар билан шуғулланиш вақти етиб келмадимикан? Шу ўринда бош вазир ўринбосари, Республика хотин-қизлар қўмитаси раисига ҳам икки оғиз сўз. Ҳурматли Танзилла Норбоева. Яқинда сизнинг Фарғонага келганингизни эшитдим. Водийга ташрифингиз давомида айнан биз ҳикоя қилаётган туманда ҳам бўлгансиз. Табиийки, сизнинг ташриф буюрган барча жойларингиз олдиндан тайёрланган, барчаси сценарий бўйича бўлган. Бироқ сиз эътибор қаратишингиз мухим бўлган шундай муаммолар борки, бу муаммолар бугун сиз ва бизнинг аралашувимиз билан ҳал этилмаса, эртага кеч бўлади. Бугун у ерда меҳнатини пуллаётган аёллар фарзандини тарбиялашга кеч қолишади. Ота-онадан тарбия топмаган ёшларнинг эса эртасига ишонч йўқолади. Келинг! Фарғонага келинг. Ўзбекистон туманидаги Туманботир МФЙсидаги сой бўйига келинг. Келганингизда ҳам тумандаги ходимларингизни огоҳлантирмасдан келинг. Белгиланмаган, олдиндан тайёрланмаган жойларга келинг. Туманда аёллар билан боғлиқ ечимини кутиб турган бир қанча масалалар бор, шуларни ҳал қилинг. Бу ерда сизнинг сингилларингиз, қизларингиз ўз меҳнатларини хўр қиляпти. Уч-тўрт сўм пул топаман, деб оиладаги бурчини, аёллик вазифасини, фарзандлари таълим-тарбиясини унутиб қўйишяпти. Улар маслаҳатга, ёрдамга муҳтож. Сиздек инсонлар маслаҳатига муҳтож. Аминманки, агар сиз келсангиз, уларнинг барчаси сизни очиқ чеҳра билан кутиб олади. Сизнинг маслаҳатларингизни жон қулоғи билан эшитади. Айтганларингизга амал қилишади. Бу ишни асло ва асло туманда ўтирган ходимингизга (Ўзбекистон тумани Хотин қизлар қўмитаси раиси М. Камоловага) ташламанг. Чунки сизнинг юборган хатингиз уларнинг иш столида бир неча ҳафталаб қолиб кетиши мумкин. Чунки уларнинг бундай муаммоларга тоқати йўқ.


Толибон: 'Исломий Амирлик музокаралар ҳақида ўйлаётгани йўқ' - BBC News O'zbek\nАфғонистон Толибон ҳаракати ўзларининг АҚШ билан тинчлик музокараларига тайёр эканликларига оид хабарларни шу тариқа кескин рад этиб чиқди.\nҲаракат воизи Забиуллоҳ Мужоҳиднинг айтишича, "Афғонистон ҳануз ишғол ва минглаб хорижий аскарларнинг назорати остида. Шу боис ҳам, Исломий Амирлик музокаралар масаласига жиддий эътибор қаратаётгани йўқ".\nУнга кўра, музокаралар борасидаги сиёсатлари ўша-ўша, яъни ҳеч бир ўзгаришсиз қолган.\nЭслатиб ўтиш жоиз, Афғонистон Толибон ҳаракати раҳбари Мулла Муҳаммад Умар, йилларки, афғон тупроғида бирор бир хорижий аскар қоларкан, ҳеч бир томон билан тинчлик музокараларига бормаслигини таъкидлаб келади.\nҚўшни Афғонистонда Толибон тузуми қулатилиши билан кечган ўтган 14 йил мобайнида эса, ҳеч бир манфаатдор ёки воситачи томоннинг ҳаракат билан музокаралар олиб бориш уринишлари самара берган эмас.\nАлал-оқибат, 13 йиллик ҳарбий ҳозирликлари ортидан, Ғарб бошчилигидаги иттифоқ қўшинлари афғон можаросига бирор бир ечим топмай, ўтган йил Афғонистонни деярли буткул ташлаб чиқишган.\nЯъни, Афғонистоннинг янги миллий бирдамлик ҳукумати ва расмий Вашингтон ўртасида имзоланган муҳим хавфсизлик битимига мувофиқ, ўн мингдан ортиқ хорижий аскар ва улар қатор ҳарбий базаларининг 2016 йил якунига қадар афғон заминида қолишига изн берилган.\nЯнги миллий бирдамлик ҳукумати иқтидорга келган ўтган тўрт ой ичида Афғонистон зўравонликлар гирдобига ботаркан, АҚШ Президенти Барак Обама бу аскарларнинг ваколатларини кенгайтиришга қарор қилган, уларга яна жанг олиб бориш ҳуқуқини ҳам берганди.\nВоқеаларнинг бу каби ривожи Афғонистон Толибон ҳаракатининг кескин норозилигига сабаб бўлган, ҳаракат бунга жавобан бутун мамлакат бўйлаб ўз ҳужумларини кучайтиришга ваъда қилганди.\nУстига устак, АҚШ томонининг фитнаси эканини айтиб, ҳаракат янги миллий бирдамлик ҳукуматини тан олмаслигини ҳам ошкора баён қилган.\nАфғонистон Толибон ҳаракати воизи Забиуллоҳ Мужоҳид ўзларининг янги баёнотларида ҳам мавжуд вазиятга яна бир бор тўхталиб ўтган.\nБунга қўшимча ўлароқ, афғон ҳукуматининг чуқур коррупцияга ботгани ва Исломга зид фаолият олиб боришга зўр бераётганини ҳам нега музокаралар борасида бош қотириб ўтириш ниятлари йўқлигига бошқа сабаблар ўлароқ келтириб ўтган.\nҚўшни Афғонистоннинг янги президенти ва миллий бирдамлик ҳукумати эса, ўтган тўрт ойдан буён афғон тупроғида жанг қилаётган барча қуролли гуруҳларга нисбатан устивор сиёсатлари сулҳу мадора бўлишини таъкидлаб келади.\nХудди шу манзарада президент Ашраф Ғани афғон можаросига дипломатик йўл топиш илинжида қисқа вақтнинг ўзида Саудия Арабистони, Покистон, Хитой ва Бирлашган Араб Амирликларига сафар қилиб улгурган, уларнинг бу борада дастак ва ваъдаларини ҳам қўлга киритганди.\nАммо, таъкидлаш жоиз, шу пайтгача Афғонистон Толибон ҳаракати президент Ғани бошчилигидаги миллий бирдамлик ҳукуматининг сиёсатию бу борада олиб бораётган уринишларига бирор бир муносабат билдирмаган.\nАфғонистон Толибон ҳаракатининг раҳбари Мулла Муҳаммад Умар эса, ўзининг Қурбон Ҳайити муносабати билан йўллаган сўнгги табригида ҳам якуний мақсадлари, барибир, Афғонистонда исломий давлат қуриш бўлиб қолаверишини баён қилганди.\nУстига устак, катта сондаги хорижий қўшинлар Афғонистонни буткул тарк этган бир йилда ярим йилга чўзилган сайлов бўҳрони ва янги Вазирлар Маҳкамасини ташкил этишдаги кечикишлар бутун Афғонистон бўйлаб Толибоннинг қайта фаоллашишига замин яратган.\nБунга қўшимча, Покистон Қуролли кучларининг қавмлар яшовчи ва турли жангари гуруҳлар бошпана топиб келаётган Шимолий Вазиристон минтақасида олиб бораётган кенг кўламли ҳарбий амалиётлари ҳам сўнгги ойларда Афғонистондаги вазиятни издан чиқаришга хизмат қилмай қолмаган.\nХудди шу манзарада минтақага Яқин Шарқдаги "Исломий Давлат" гуруҳининг ҳам кўз тиккани маълум бўларкан, таҳлилчилар орасида Афғонистондаги вазиятнинг Ироқдагиси каби тус олиб кетишига оид жиддий хавотирлар ҳам йўқ эмас.\nЧунки айнан ҳам Покистон ва ҳам Толибон ҳаракатининг собиқ аъзолари "Исломий Давлат" гуруҳининг минтақадан ёллашга муваффақ бўлган илк жангарилари бўлишган.\nВоқеаларнинг бу каби ривожи манзарасида таҳлилчилар ва ҳатто, айрим минтақа давлатлари раҳбарлари орасида ҳам бугун афғон можаросининг ечимини ҳеч ким билмаслигига оид хулосага келиб бўлганлари йўқ эмас.\nЛекин, таъкидлаш жоиз, орада қўшни Хитой афғон можаросига ечим топишда янги воситачи ролини бажариш истагини ошкора баён қилган ва бунинг учун, ҳатто, ўзининг иқтисодий қудратини ишга солишга ҳам ҳозир эканини билдирганди.\nСўз эса, минтақада амалга оширилажак ва афғон можаросига алоқадор томонлар учун бирдек фойдали қиймати миллиардлаб долларлик иқтисодий лойиҳалар ҳақида бормоқда.\nҲам иқтисодий ва ҳам ҳарбий жиҳатдан дунёнинг иккита қудратли давлатидан биттаси бўлган Хитойнинг ушбу баёноти ортидан, яқинда Афғонистон Толибон ҳаракатининг Пекинга сафар қилганига оид хабарлар ўртага чиққан ва толибларнинг ўзлари томонидан ҳам расман тасдиғини топганди.\nАммо ҳаракат ҳайъатининг Пекинга ташрифи чоғида Хитойнинг тинчлик музокараларида воситачилик қилиш масаласи муҳокама этилганини қатъиян рад этиб чиққанди.\nТолибон ҳаракатининг ушбу раддиясига расмий Пекин бирор бир муносабат билдирмаган, бироқ куни-кеча Хитой Ташқи ишлар вазири қўшни Покистонга сафар қилиб, яна бир бор айни истакларини расман ва ошкора баён қилганди.\nАфғонистон масаласида якуний сўзни айтиш қудратига эга АҚШ ҳам, агар воситачилик мақсадини кўзда тутса, Хитойнинг афғон можаросига аралашувига қарши эмаслигини билдирганди.\nХитой, бошқа томондан, ҳар икки Толибон ҳаракатига катта таъсирга эга, деб кўрилувчи Покистоннинг ҳам иқтисодий ва ҳам ҳарбий жиҳатдан энг йирик иттифоқчиси саналади.\nАфғонистон Толибон ҳаракати ва АҚШ томони бугун - пайшанба куни кечроқ Қатарда тинчлик музокараларига киришишармиш, деган янги хабарлар эса, худди ана шу манзарада ўртага чиққан.\nСўнгги ойларда пойтахт Кобулга устма-уст сафар қилаётган юқори мартабали Покистон ҳарбийлари ҳам Ғарбнинг айрим нуфузли ахборот агентликларига Афғонистондаги собиқ Толибон тузумининг айрим аъзолари ўзларига бу борада жиддий ишора беришганини даъво қилишганди.\nҲаракат воизи Забиуллоҳ Мужоҳиднинг бироз аввал эълон қилган баёнотига таянилса эса, "бу ҳақда бир нечта масъулиятсиз оммавий-ахборот воситалари хабар тарқатишган", холос.\n"Бизнинг Қатардаги идорамиз билан ҳеч ким боғлангани йўқ. Ўзимиз ҳам бирор бир музокарани режаламаганмиз. Шундай экан, бу хабарлар мутлақ ёлғон", - дея баён қилган ҳаракат воизи.\nҲаракатнинг баёнотидан қисқа вақт ўтмай, АҚШ томони ҳам Қатарда толиблар билан музокаралар олиб боришларига оид хабарларни рад этиб чиққан.


Саакашвили Украина ислоҳотлар қўмитаси раҳбари этиб тайинланди – Газета.uz\nСаакашвили Украина ислоҳотлар қўмитаси раҳбари этиб тайинланди\nУкраина президенти Владимир Зеленский Грузиянинг собиқ президенти Михаил Саакашвилини ислоҳотлар қўмитаси раҳбари этиб тайинлади. Олдинроқ Саакашвилининг номзоди бош вазир ўринбосарлигига кўрсатилган эди.\nLotinchada 8 май 2020, 11:15 Жаҳон\nМихаил Саакашвили Украина ислоҳотлар қўмитаси раҳбари этиб тайинланди. Бу ҳақда мамлакат президенти Владимир Зеленский қарор чиқарган.\n«Михаил Николозовични янги масъулиятли чақириқ билан табриклайман. Ишонаманки, у Ислоҳотлар бўйича миллий кенгашга янги куч олиб келади ва мамлакатимизда муҳим ўзгаришларни амалга оширишда ёрдам беради» — дея унинг сўзларини келтиради Украина президенти матбуот хизмати.\nОлдинроқ, Украина президенти Саакашвилига ислоҳотлар бўйича бош вазир ўринбосари лавозимини таклиф қилган эди. Лекин унинг номзоди мамлакат парламентида энг кўп ўринларни эгаллаган «Слуга народа» партия фракцияси аъзолари томонидан қўллаб-қувватланмаган эди. Ушбу партия президент Владимир Зеленскийнинг партияси ҳисобланади.\nМихаил Саакашвили Грузияда қўлга олинди 2 октябр 2021, 02:37


23 Январь 09:03\nNUR-SULTAN. Kazinform - Президент топшириғига кўра, биржа савдоларини вазият барқарорлашгунга қадар қолдириш тўғрисида қарор қабул қилинди. Бу ҳақда Қозоғистон Рақобатни ҳимоя қилиш ва ривожлантириш агентлиги раиси Серик Жуманғарин маълум қилди, дея хабар беради Кazinform мухбири.\n«Президент топшириғига кўра, вазият барқарорлашгунга қадар биржа савдоларини вақтинчалик қолдиришга қарор қилинди. Шу муносабат билан, биринчи навбатда, агентлик олдига газнинг максимал нархига риоя этилишини назорат қилиш вазифаси қўйилди. Келгуси йилдан агентлик савдони қайта тиклашга тайёргарлик кўриш учун суюлтирилган газ савдоси бўйича секциявий биржа қоидаларини ишлаб чиқади», - деб ёзди Серик Жуманғарин Facebookдаги саҳифасида.\nАгентлик раиси ўшандан бошлаб суюлтирилган газ биржа товари сифатида эътироф этилишини ҳам эслатиб ўтди. Демак, суюлтирилган газ савдоси устидан кейинги назорат Рақобатни ҳимоя қилиш ва ривожлантириш агентлиги томонидан амалга оширилади.\n«Бугунги кунда агентлик томонидан белгиланган ваколатлар доирасида автогазнинг чакана нархларини вақтинчалик тартибга солиш жорий этилди. Энергетика вазирлиги максимал улгуржи нархларни белгилади«, - деди Серик Жуманғарин.\nBrent нефтининг бир баррели нархи 108 доллардан ошди


“Хива – Туркий дунё маданият пойтахти” логотипи тасдиқланди\n2020 йилда Хива шаҳри “Туркий дунё маданият пойтахти” логотипи тасдиқланди, деб хабар бермоқда “Дунё” АА Маданият вазирлиги манбасига таяниб.\nНега Туркманистон қишлоқларида фақат кексалар ва мактаб ўқувчилари қолган?\nМактаб битирувчилари ёки юқори синф ўқувчилари бўлган қизлар қариялар ёки болалар қолган оилаларда хизматкор бўлиб ишлайди.\nОАВ: Туркманистонда бир киши коронавирусдан вафот этди\nМарҳум ҳақидаги маълумотлар қатъий равишда махфий сақланмоқда. Turkmen.news марҳумнинг Хитойдаги университетлардан бирида ўқиган йигит эканлигини билишга муваффақ бўлди, холос.\nТуркманистон Пекин ва Бангкокка рейсларни апрель ойигача бекор қилди\nХитойда коронавирус ўчоғи пайдо бўлиб, дунёнинг бошқа ҳудудларига ҳам тарқаши сабабли “Туркман ҳаво йўллари” Пекин ва Бангкокка қўйилган рейсларини камида апрель ойигача бекор қилди. Бу ҳақда turkmen.news хабар берди.\n“Марказий Осиё — АҚШ” (“С5+1”) форматидаги ташқи ишлар вазирлари учрашуви\n3 февраль куни Тошкентда Марказий Осиё ва Америка Қўшма Штатлари ташқи сиёсат идоралари раҳбарларининг “C5+1” шаклидаги учрашуви бўлиб ўтди.\nМудофаа қобилиятини ошириш бўйича йил сарҳисоби: Ўзбекистон дунёнинг энг хавфсиз мамлакатлари қаторида\nShowing 1-14 of 366 items.


Тарозда “Шаҳристон” тарихий-маданий маркази қуриляпти - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nТарозда “Шаҳристон” тарихий-маданий маркази қуриляпти\nТароз шаҳрида ўзига хос туристик объект барпо этилади. Бу ерда “Шаҳристон” тарихий-маданий маркази қурилишига киришилди. Эски бозор ўрнида бир вақтнинг ўзида 7 бино барпо этилади: ўлкашунослик музейи, «Маънавият» маркази, кўргазма павильони, галерея, амфитеатр ва соат минораси. Лойиҳаларни рўёбга чиқариш учун уч юз тўқсон етти миллион тенге ажратилди. Шу кунларда пойдевор қуйиш ва майдонни тозалаш ишлари амалга ошириляпти. Меъморлар таъкидлашича, мажмуа Қозоғистонда тенгсиз бўлади. Янги иншоотлар октябрь ойида, Жамбил вилоятининг 80 йиллиги арафасида фойдаланишга топширилиши кутилмоқда.\nБЕК ҚУАНИШЕВ, «МЕЪМОРИЙ БЮРО» ДАВЛАТ КОММУНАЛ МУАССАСАСИ КАТТА МЕЪМОРИ:\n- “Шаҳристон” уни Арбат орқали боғлаб турган “Кўҳна Тароз” этно-тарихий мажмуасининг давоми бўлади.+ Арбат узунлиги 1 километр, унинг қурилиши Аққўзиев кўчасидан бошланиб, Байзақ Батир кўчасигача давом этади.+ Шунингдек, Тўлебий кўчасига ёндашган 5 та тураржой биноси ва 4 та тижорат объектининг ташқи томони таъмирланиши зарур, улар барчаси шарқона услубга монанд шакл олади.\nТуризм соҳаси мутахассислари Тарознинг янги диққатга сазовор жойлари янада кўпроқ меҳмонларни жалб этишга ёрдам беришига ишонч билдирмоқда. Ўтган йили вилоятга 200 минг нафар одам таътилга келган бўлса, бу йил ундан 2 баравар кўп меҳмон ташриф буюриши кутиляпти. Минтақада 12 туристик йўналиш ва махсус Taraz tour мобиль иловаси ишлаб чиқилган, унда QR-кодлар ёрдамида туристик объектлар ҳақидаги маълумотни 5 тилда олиш мумкин.\nҚАРЛИҒАШ АРАЛБЕКОВА, ВИЛОЯТ ТУРИЗМ БОШҚАРМАСИ РАҲБАРИ:\n- Мазкур иловада вилоятимизда мавжуд 178 меҳмонхона ҳақида маълумот киритилган, 5,4,3,1 юлдузлилари бор. Шундан жами 154 меҳмонхона Тароз шаҳрида жойлашган. Барча меҳмонхоналар учун онлайн бронлаш тизими ишлаб чиқилган. Шу билан бирга, турли ташкилотларнинг прайст-листлари, менюлар, умумий овқатланиш нуқталари ҳақида маълумотлар ҳам бор.


«Адабий асар – тил ҳодисаси» [Ahmad A’zam]\nЁзувчи Аҳмад Аъзам билан суҳбат\n– Аҳмад ака, ўзбек насрининг бугунги мавқеи ҳақида гаплашсак. Яхши биласиз, ўтган асрнинг 90-йилларигача кимдир бирор қисса ёзса машҳур бўлиб кетар эди. Не тонгки, ўшаларнинг айримларинигина бугун ёдга оламиз. Икки йил бурун Ёзувчилар уюшмаси йиғинида жонкуяр мутахассислардан бири Мустақиллик йилларида юз йигирмадан ортиқ роман чиққанини таъкидлаб, уларнинг рўйхатини тақдим этди, бунинг устига мажлис қатнашчиларига шу йўриқда анкета саволларига жавоблар йиғди. Табиийки, рўйхатдаги асарларнинг аксариятини адабиётчилар ҳам, ёзувчиларнинг ўзлари ҳам ўқимаган бўлиб чиқди. Ҳайронман, ҳозир ўқимаслик мода касалликка айланиб қолмадимикан?\n– У пайтлари... бошқа нарса ҳам бор эди – катта асар ёзишга, эълон қилишга унча-мунча одамнинг ҳадди сиғмас, қиссани ҳам насрнинг равиш-йўналишларини яхши ўзлаштирган, поетикасини ҳис қила олганлар ёзган, бу ҳам аввало муаллифнинг малака чиғириғидан ўтиб, жамоатчиликнинг яхши кутиб олишига шуури етгани тақдирда эълон қилинар эди. Тоғай Мурод, Мурод Муҳаммад Дўст каби у пайтлари ёш адибларнинг қиссалари тили, бадиияти, поетикаси билан ярқ этиб кўзга ташланган. Адабиёт олдида, Сўз олдида масъулият жуда катта, кейин асарнинг ҳар бир жумласи, ҳар бир сўзига қарайдиган Ваҳоб Рўзиматов каби қаҳри қаттиқ синчиларининг назаридан қолиш, бемаза ёзибсан деб заҳрини сочадиган Маҳмуд Саъдий каби таҳрир пирларига рўпара бўлиш доим кун тартибида турар эди. Ёшларнинг ўз адабий давраси ҳам яхшигина ҳакам, янги чиққан асар аввало шу давранинг ўзида муҳокамадан ўтар, бемаза нарса босилиб қолса, ўқиган одамга ҳам худди беҳурматликка учрагандек таъсир қилар эди. Шунинг учун ҳам оз ва соз ёзилган аксарият асарлар. Адабий тилимиз мартабаси ортган, бўшроқ ёзадиган ёш ёзувчиларнинг асари ҳам ишлов берилмай, пухта таҳрирсиз чиқмас эди. Адабий тилимизнинг катта ривож босқичи ҳам шу даврда кечди. Ҳа, дарвоқе, ҳозир бир нечта ёзувчиларимизнинг ёзганларини эълон қилмаётганлари сабаби ҳам шунга келиб тақалади – бугун текин таҳрир қилиб берадиган заҳматкаш «мардикор»лар замони ўтди. Кўп нарсалар қандай ёзилган бўлса, шундай чиқиб ҳам кетяпти. Бунинг бир яхши томони ҳам бор: шерикликка сунъий асар яратилмайди. У даврларда, очиқ гап, баъзи ёзувчиларимиз романлари ҳам унинг устида нашриётдами, редаксиядами етти букилиб тер тўкиши билан қаторга кирарди. Қандай ёзган бўлса, шундай эълон қилаётганларнинг миси ўз-ўзидан чиқяпти, буларнинг тили пала-партиш, тозаланмаган, албатта бунақа асарни қўлга олган китобхоннинг умуман китобдан кўнгли қолади.\nТил масъулиятининг йўқолиши сўз санъатига яқин ҳам келмайдиган нарсаларни урчитиб юборди. Тўғри келган одам хаёлига келган нарсани ёзяпти, қўлбола ривоятлардан тортиб қотирма романларгача. Илоннинг нималигини билмаган болакай чақишидан қўрқмай ушлайверади, тарих нима, унда ҳақиқатан нималар кечган, одамлар қандай яшаган, руҳияти қандай бўлган, қанақа шеваю оҳангларда гаплашган, буни ўйлаб ҳам ўтирмай, бир манбани ўқиса, шунга суяниб ёки «бадиий» кўчириб, «бородурман-келодурман» деган ясама «тарихий» тилда жилд-жилд романлар ҳам ёзиб ташланяпти. Майли, ёзсинлар, шу ёзганлари ҳужжат, манба асосида бўлса керак, уларнинг маърифий қиммати ҳам бор, лекин тадқиқот десинлар, изланишлар, таассуротлар десинлар, лекин роман деб жанрнинг обрўсини тўкмасинлар.\nЁшлар ўқимайди, деймиз – шунақа нарсаларни ўқийдими? Ўзимизнинг ҳам савияси паст нарсаларга кўзимиз нурини кеткизишдан бошқа юмушимиз йўқми? Ахир, ўқийдиган нарсани ўқиймиз-да. Менга, очиқ гап, асарнинг бошланишидан ярим саҳифа, ҳаттоки, биринчи жумласини ўқиб кўриш кифоя, торца – калла ташлаб ўқийман, ёқмаса, жойига қўйиб қайтиб қўлимга олмайман. Тил бадииятини эгалламай асар ёзиш –ўзига нисбатан беҳурматлик ва китоб аҳлига нисбатан ахлоқсизлик. Ахлоқсизликни сўккандан кўра, уни қулоқни бекитиб, эшитмаган маъқул деб биламан..\n– Албатта, одамнинг ўша романларга бирваракай баҳо беришга журъати етмайди. (Адашмасам, ўша мажлисда ўша «мутахассис» томонидан «нега Эркин Аъзам роман ёзмайди?» деган хурмача дўқ ҳам урилган эди). Биринчидан, уларни ўқиш керак, иккинчидан вақт ва ундан сўнг ҳафсала ҳам зарур. Назаримда, биргина Қозоқбой Йўлдош уларни муттасил ўқиб, эринмай фазилатлар топиб мақола ёзиб ётибди. Ҳеч ким баҳсга ҳам киришмайди. Биз талаба эдик, Аҳмад Аъзам деган танқидчи бот-бот адабиёт газетасида енг шимариб катта олимларга ҳам қўрқмай ташланиб қоларди ва ҳақ гапини исботлар эди.\nНега ахир, бугунги 60 ёшлилар ўша фаолликдан безиб қолишдими?\n– Айни кунларда адабий танқидчилигимизда мезон бўла оладиган фикрлар, етакчи танқидчиларимиз йўқ. Бевосита адабий жараёнга ижобий таъсир ўтказадиган фикр дарғаларини назарда тутяпман. М.Қўшжонов, О.Шарафиддинов сингари салобатлари билан қўр тўкиб, адабиёт даровазасидан кирмоқчи шунчаки ҳавасмандларни ҳайиқтириб турадиган устозларимиз ўтиб кетдилар. Адабий-танқидий тафаккур беега қолгандек, унинг майдони ҳам ниҳоятда торайиб, таъсир кучи йўқолиб, ўзи таназзулга юз тутди Ўзингизни ёши ўтган танқидчи ўрнига қўйиб кўринг: бир умр бу борада меҳнат қилгансиз, ёзганларингизни илгари ўқувчилар назардан қолдирмаган, қайси асарларни таҳлилга олган бўлсангиз, ўшаларни ҳам излаб топиб мутолаа қилган, бугун сизни ҳам, сиз умр бўйи таҳлилу тадқиқот қилган асарларни ҳам ўқимайди. Замонга мослашиб янги нарсалар бозорига тушишга эса оёғингиз тортмайди. Нима қиласиз? Нима қиламиз? Э-е, бу замон қаёққа қараб кетяпти, ўтган ўртача ёзувчиларимиз майли, лекин нимага буюкларимиз ҳам эътибордан қоляпти, ҳа, ҳаммасига ОАВ, кўча матбуоти, Интернет сабабчи, адабиётга эса ғарбдан модернизм балоси кириб келяпти деб, ёмоннинг кучини япалоққа кўрсатамиз; кучимизни ўзимизга нисбатан ёш, лекин аллақачон элликни қоралаб, олдинга ўтишга одоб сақлаб турган адибларимиз ё шоирларимизга кўрсатамиз, янгича бадиий тафаккур ўзгаришларини ёт таъсирларга йўйиб, қани анъаналаримизга садоқат, қани буюкларимиз хотирасини ҳурматлаш деб наъра тортишга чоғланамиз – бефойда, ёшлар ғадир-будур бўлса-да, ўзлари кашф қилган йўлдан кетаверади, ўтмишимизнинг чўнг қояларини дарсликларда тиклаб қўйган бўлсак-да, уларга қарамайди. Ҳа-я, тортадиган наърамиз ҳам ичимизда – китоб ўқимагандан кейин ўтмиш изтироби билан ёзилган мақоламизни ҳам ўқимайди-да. Кейин, ўн кун, бир ой ўтириб ёзган мақоламизга ўзи зўрға кун кўраётган газета ҳемири ҳам бермайди.\nДамимизни ичимизга ютиб ўтираверамиз. Ҳаёт эса илгарилаб кетиб бораётир, адабий жараёнда, истаймизми, йўқми, ўтмишга тармашган иродамиз билан ҳисоблашмай, ботиний ўзгаришлар кечаётир. Дагиш ишини қиляпти, қирғоқнинг тагидаги қумларни аллақачонлардан бери ювиб ўтяпти, юпқагина юза турибди хотирамизда, қуриган чинорлари билан. Ўзимизни ҳали ҳам рўйхатдаги шу чинорлар соясида деб ўйлаймиз...\nТўғри, вақт ўтиши билан адабиёт саралаб, сараланиб бораверади, анча-мунча асарлар эскириб, тасарруфдан чиқади, уларнинг ўрнига янада янгироқ, янада тозароқ асарлар кириб келади. Бу – муқаррар кечадиган ички ривож қонунияти, бусиз сўз санъати яшай олмайди Лекин сиз айтаётган тўқсонинчи йиллар бошида фақат саноқли асарлар эмас, адабиётнинг янгиланиш жараёнининг ўзи тагдан буҳронга учради, айни пайтда шу буҳрон тубидан адабиётимиз келажаги ўлароқ янгича бадиий тафаккур қоялари ўсишга бошлади. Бу фақат шўро тузумининг патарот топиши билан боғлиқ эмас... Тўғри, янги Мустақиллик тузуми, янги даврдаги фикр эркинлиги айни бадиий тафаккурнинг эски маҳсулларидан қониқмай, унда ҳам ўзгаришлар қилиш талабини қўйди. Бу табиий ҳол, лекин бозор талаблари, эркинлик ҳавоси деб адабиётни ўз ҳолига ташлаб қўйишда жамият ўзгариши билан бирга ўзимиз «яратган» сабаблар ҳам бор. Китоб тарқалиши, савдоси буткул издан чиқиб, бадиий адабиётни тарғиб этадиган матбуотнинг номи кўпайгани ҳолда тиражининг тамом тушиб кетгани ҳам бир омил.\nВакуум бўш турмайди, профессинонал бақувват асарлар билан ўзини тўлдира олмаган вакуум бозор орқали савияси паст, адабиёт эмас, бизнесни кўзлаган олди-қочди бежамаларни сўриб олди. Ҳозир китоб дўконлари шуларга тўла.\nБунинг янада ўзимизга, адабий жамоатчиликка тегишли жиҳатлари бор. Янгиланиш тарихи бошланганига йигирма йилдан ошиб кетди, биз эса ҳалигача ўтган устозлар етагида юрибмиз. Ёшлар китоб ўқимайди, ҳамма Интернетга ёпишган деймиз, лекин нимани ўқимаяпти, нима яхши асарлардан юз буряпти китобхон? Эскидан қолаётган, эскираётган асарларни бизнинг тенгдошлар ҳам ўқимайди, чунки шўро замонида яратилган асарлардан ҳидини бир чақиримдан билиб қочамиз, янгилари эса ё йўқ, ё уларга дидимиз кўникмаётир. Ёшларга эса адабиёт дарсликларидаги шу эскилар ҳам юқмайди, ўзларига тўғри келадиган янгилар жуда кам.Нима ўқисин улар? Очиғи, шу саволни қўйяяпман-у, жавобига худди адабиётимиз ўтмишига тош отаётгандек, қийналяпман.\nАлбатта, янги асар, янгича тафаккур йўқ ердан пайдо бўлмайди, адабиётда давомийлик бор, у – адабий тилнинг равнақи, бунда узилиш бўлмайди. Лекин А.Қодирий асарлари яратилганига саксон-тўқсон, А.Қаҳҳор асарлари яратилганига эллик йилдан ошяпти, ҳозирги шаклланган авлод ёзувчилари шу асарлардан тил тарбиясини олган, лекин адабий тил чиққан довонида қотиб турмайди, ўсади, устозларимиз ҳам бир жойда қотиб турмайди-ку. Устозларимиз ҳам мен келган чегарадан у ёғига ўтмайсизлар деган ўгит бермаган. Тоғай Муроднинг халқона суюмли, Мурод Муҳаммад Дўстнинг баланд ҳаволи, теран фалсафага бой, Эркин Аъзамнинг ҳар бир сўзни чертиб олиб ёзилган тили яралиб бошлаганига ҳам ўттиз-қирқ йил бўляпти. Тил туйғуси она сути билан, ақл билан бирга берилади, кейин ўзгаради, сайқал топади, лекин илк асарлари тилидан унча узоққа кетмайди ёзувчининг тили. Демоқчиманки, адабий тилимиз ривожи саксонинчи йиллар охиригача келди, кейин ҳаёт ташвишларига ўралашдик, бозор тамойили деган гаплар чиқди, хуллас, унга эътибор ўлди. Ана шундан кейин, сиз айтгандек дўкон пештахталарини ўз дидини аяйдиган, ўзини ҳурмат қиладиган одамлар ўқимайдиган китоблар истило қилди.\nЭркин Аъзам нимага ёши олтмишдан ошиб роман эълон қилди? Ҳалиги мутахассис иддао қилгандек, олдинроқ нимага ёзмади? Нимага биз ҳавас қиладиган истеъдодларнинг бор-йўғи битта ё иккита романи бор? Бу кучи етмаганидан эмас, балки роман нималигини, унга қандай тил тажрибаси зарурлигини англаб, ўзини тайёр билмагунча қўли бормаганидан. Эркин ҳозир ҳам ёзиб ташлайвермайди, бундай ёзувчилар учун ёзиш – Сўз масъулияти, виждон иши. Ҳозир қаранг, буларни айрим ҳам дея олмайсан, қўш жилдлик, трилогия, ҳатто тетралогиялар чиқиб кетяпти, икки хатбошисини ўқийсиз-да, қайтиб қўлингизга олмайсиз – тили ёзувчининг тили эмас, тасвир йўқ, диалог йўқ, поетика йўқ, бадииятнинг асос хоссаси – тили ғарибдан ғариб.\nКитоб дўконларида савлат тўкиб турган муҳташам безакли "ёстиқ"ларни кўриб одам ҳайиқасан: э-е, бунга озмунча меҳнат сарф бўлганми, қоғозию бошқа харажатини қўяверинг, қанча умр сарф бўляпти; майли дейсан, катта қисми яхши ниятда қилиняпти-ку, эртами-бир кун бу оқим ҳам тиниқлашиб, ичишга ярайдиган бўлиб қолар, деб тилингни тиясан.\nОлтмишни уриб қўйганларнинг фаол эмаслиги... ёш билан, оилавий, турмуш ташвишлари кўпайишига, моддий манфаат йўқлигига боғлиқдир. Лекин адабиётни кузатиб-ўқиб бориш сўнмаган бўлса керак дейман. Мен кўп гаплашадиганлардан Иброҳим Ҳаққул, Эркин Аъзам, Xуршид Дўстмуҳаммад доим ўқиб бориши мисолида тенгқурларимиздан кўпчлиги адабий жараёнга бефарқ эмас деган хулосага келаман. Шоир Xуршид Давронни гапирмайман, унинг фаоллигини ҳамма билади, тарихий сиймоларимиз ҳақида қатор насрий асарлар, тадқиқотлар яратиш билан бир қаторда Интернетда ҳар куни туркий адабиётлар, тиллар, маънавият ҳақида ўнлаб(!) китоблар эълон қилади, баҳсларга аралашади, ўз фикрларини мунтазам билдириб боради. Энди, барибир, кўпчиликнинг бунча жимиб кетишини маъқул кўрмайман. Тенгқурларимнинг пастга тушиб, тортишув-олишувларда қатнашмаса ҳам, тўрда қўр тўкиб ўтиришларини истар эдим, чунки уларнинг борлиги мажлис аҳлига адабиётнинг юкини ҳар ким елкалаб кета олмаслигини эслатиб туради. Қозоқбой акага келсак, у киши бизга тенгдош, демак қаторимизда фаол мунаққидимиз ҳам бор, омон бўлсинлар, лекин бошқалари... бармоқ билан санашга ҳам етмайдими дейман. Энди бугунги кунда танқид билан шуғулланишни ҳеч кимга осон тутиб бўлмайди. Бу иш жуда катта заҳмат ва рағбатни талаб қилади. Лекин, умид шулки, ёшлар етишиб келяпти, насрнинг йиллик муҳокамасида кўрдим, уларнинг чиқишларида асар ҳақида умумий гапириш йўқ, муайян концепция билан ёндашиш, аниқ фикрлаш бор. Шундоқ, кейинги авлодларнинг ўз танқидчилари бор, лекин менга улар ҳаддан ортиқ боодобдек, устозлар қошида тортиниб турадигандек туюлди.\n– «Асқартоғ томонларда» деган қиссангиз босилаётганда мен «Ёшлик» журналининг кичик ходими эдим. Очиғи, бу қиссада биз кўникиб қолган силлиқ мавҳумот ва мавҳумдай туюлувчи зиддиятларга қарама-қарши ўлароқ фавқулодда реалликни кўрганман. Ў.Усмоновнинг «Гирдоб» романидаги домлалар билан «Асқартоғ...»даги домлаларнинг, гарчи замон ўша-ўша бўлгани билан, фарқи анча эди-да. Бу билан Сизга пишанг бериб мақтамоқчи эмасман-у, ҳар қалай вақти-замонида ўзингиз айтган бир гап миямда муҳрланиб қолган: «Проза одам одам билан бемалол, очилиб суҳбатлашгани сингари табиий бўлиши керак». Шундан бери қарайман, кузатаман, ўқийман. (Ёзганларингизнинг деярли барини ўқиган чиқарман). «Эл қатори» анча жимиб кетдингиз ҳам. Кейин: «Тиқин», «Ҳали ҳаёт бор», «Тугмачагул», «Дутор билан танбур», «Ўзи уйланмаган совчи», «Рўё ёҳуд Ғулистонга сафар»», (шу романни андак истисно қилганда) табиий маромни кўраман. Ўйлаб қоламанки, бу бошқаларга ўргатиб ё татбиқ қилиб бўлмайдиган Аҳмад Аъзамнинг ўзигагина хос ижодий принципи бўлса керак...\n– Адабиёт, сўз санъати ҳақида гапириб турганда, одамнинг бирдан ўзига ўтиши жуда ноқулай. Саксонинчи йиллар жаҳон адабиётига айниқса ружу қўйган йилларим. Битта мен эмас, қирқ тўққизинчи йил авлоди деймиз, бизга дунёнинг сара асарларини мутолаа қилиш, ўрганиш бир урф эди. Мен рус тилини «твоя-моя» даражасида билган ҳолимда, ўқишни ҳарбийда бирданига Д.Ж.Селинжернинг «Над пропастю во ржи» асаридан бошлаганман. Кутубхонада бор экан, сўзни сўзга тўқиштириб, йигирма кунлар босиб ўтириб ўқидим ва шу билан рус тилидаги гўзал таржималар билан танишишга йўл очиб олдим. Xемингуейнинг бир суҳбатини ўқиб, у ўқиган ёзувчилар асарларини қидиришга тушдим, адабиёцҳунос бўламан деганим учун ёзувчиларнинг ўз ижодлари, адабиёт ҳақидаги суҳбатлари, улар ҳақидаги тадқиқотларни ўрганиб, хаёлимда дунёнинг сара ёзувчилари рўйхатини тузиб олдим. Шу билан аста-секин жаҳон бадиий тафаккур майдонини ўз билигимча кезишга тушдим. Ҳозир ҳам Ясунари Кавабата, Xорхе Луис Борхес, Жан Пол Сартр, Ғуломҳусайн Саадий (русчада «Саеди»), Макс Фриш асарларини қайта мутолаа қилиб тураман. Тили оҳорли-тоза асарларни севаман, табиийки, «Қиссаси Рабғузий», «Бобурнома» тили қанақадир энтиктирадиган ҳаяжонларга тортиб кетади, ростдан! «Ўткан кунлар», «Ўтмишдан эртаклар». «Болалик», «Шум бола» ёшлигимдан тилига маҳлиё бўлганим асарлар. Тили унча тоза бўлмаган асарларни ўқий олмайман, жумладан қиёмига еткизмай қилинган таржималарни ҳам. Демоқчиманки, мени танқидчиликни ташлаб, ёзувчи бўлишга ундаган омил шу. Дунёнинг сара асарларидан жуда кўпини ўқиб юрдим, рус тилига қилинган шу таржималар орқали шаклландим. Ёзувчи бўлиб, у-бу нарсаларга эришган бўлсам, ана шу таржималар ва ўз адабиётимиздан териб-тергилаб олиб ўқишим туфайли. Ва бунда, албатта Самарқанд университетида Навоий бобомиздан чуқур дарслар олганимизнинг ҳам улуши жуда катта. Қанақа ёзувчи эканимга ўзим бир нарса дейишим қийин, баҳони китобхон беради. Мен қанақа ёзувчи бўлишга интилганимни гапиряпман. Шу ўқиш, ўрганишлар маромида ўқувчи, китобхонни ҳурматлаб, унга ақл ўргатавермаслик, ҳаёт ҳақида унинг ўзи ҳам биладиган хулосаларни тиқиштирмаслик, тенденцияю мафкурадан қочиш, холис туриб, тасвирдан фикр чиқариб олишни ўқувчининг ўзига қолдириб ёзиш йўлини танлашга ҳаракат қилдим. Ҳа, сиз айтгандай, одам билан одам очилиб гаплашгандек тасвирлашни. Бунинг тагида, албатта, тасвирни худди расмга туширгандек ўзини бериш назарда тутилмайди, детал, тафсилот, воқеа ҳам ўқиган одамда бошқа таассуротлар уйғотиши лозим. Ёзувчи холис қолади, ўзини билмасликка олади, баъзан анойи тутади, тасвирлари кераксиз ҳам туюлади, лекин тил оҳанглари билан тортиб туради ва шу оҳанглар китобхон кўнглида акс-садо бўлиб, фикр уйғотади. Орзуим шунақа чиройли. Қани эди шундай ёза олсам дейман.\nБир маромда, узмай ёза олмаганман, бир ишда ишлаган пайтларим ёзмаганман, шунинг учун кўп жойда икки йилга бориб-бормай, бўшаб кетаверганман. Фақат ТВда ўн бир йилдан ошиқроқ ишладим, шу пайти ҳам ёзмадим, орада муҳарририят алмашганда учта ҳикоя ёзиб қолганимни истисно қилса. «Рўё»гача бир маромда келган бўлсам, ўша ўзим эканман. «Рўё»ни дардда ётиб, дард билан ёздим. Ишқилиб тугатай деган хавотир, М.М.Дўст айтгандай, «васваса билан» охирига етказдим. Ҳаммаси ўзининг табиий маромида, ютуғу камчиликлари билан бирга бўлсин деб, одатимга хилоф равишда тилига ҳам қайта тегинмадим. Яна ёзишни мўлжал қилган, бошлаб қўйилган нарсаларим бор, уларга ҳам вақт қолиши, куч етиши керак эди. Xудо хоҳласа, сиз айтган, менга хос ижодий принцип шу уринишларимда кўринса керак. Билмайман яна нима дейишни, куч берса, ёзаверай-чи; ёзишнинг ўзидан ҳам каттароқ гап йўқ мен учун.\n– Ёш ёзувчилардан бири бундан роса 15 йил бурун «бу ёғига адабиёт элитарлашади» деган фикр айтувди. Ўзи-ку ёзувчи ўшандан буён тамоман жим. Лекин ҳар замонда ён-веримга қараб, мен ғафлатдалигимда адабиёт жонивор «елитарлашиб» қолмадимикин дейман... Сиз ҳам шунақа фикрга борганмисиз?..\n– Бу саволга жавобни мисолдан бошласам. Саксон еттинчи йилмиди, ёзувчилар уюшмасига Париждан «Аксион поетик» деган журнал вакиллари келди. Улар билан танишдик, суҳбатлашдик. Гапдан гап чиқиб, қайсимиздир бизда Эркин Воҳидов, Абулла Ориповнинг шеърий тўпламлари саксон-юз минг нусхада чоп этилишини айтган эди, французлар анграйиб қолди. «Мен сизларда қанча нусхада босилади?» деб қизиқдим, э-е, буларни тоза уриб кетган экан-ку деган маънода. Улардан бири «Юз-икки юз нусхада. Буни ҳам шоирнинг ўзи чоп қилдиради, ёру дўстларига тарқатади, ўца яна чиқаради. Катта тираж беш юзга боради-да», деди. Мен ажабланиб, «Дунёга машҳур шоирларингиз ҳам шу аҳволдами?», деб сўрадим. «Ҳа, мен буюкларни айтяпман», деди. «Шеърият бундай бўлса, прозанинг аҳволи қандай? Масалан, Францияда яшаётган Нобел мукофоти лауреати Семюел Беккет асарлари қанчадан босилади?», деб сўрасам, «Беккетни уни тушунган одамларгина ўқийди. Булар ҳам кўп эмас. Беккет театри ҳам бор, унга эллик-олтмиш хос одамларгина тушади» деди. Мен Чингиз Айтматовни сўрадим, «Унинг асарлари катта тиражларда босилар экан-ку сизларда ҳам?» деган саволимга, «Ҳа, Айтматов катта тиражда босилади. Лекин у бесцеллер», деб гапни лўнда қилди.\nУзун мисол бўлди, лекин нима демоқчилигимни биляпсиз. Китобхон деганимиз бир хил юксак дидли одамлардан таркиб топмайди, ўқиётган омма қизиқиши, диди, билими, савияси, дунёқараши турли даражада бўлган қатламлардан иборат. Бутун дунё китобхони шундай. Дўкон пештахталарини асар эмас, асарлар босиб кетди деймиз, демак, шунча нарсага талаб бор, уни ўқиётган омма бор-да. Нашриётлар ҳам ўтмайдиган молини савдога қўймайди. Бадиияти теран асарларни диди теран китобхонлар ўқийди, бу қатлам унча қалин эмас, озчиликни ташкил қилади, келиб чиқадики, адабиёт элитарлашяпти. Дунёнинг илғор адабиётлари шундай: ҳар бир китобхон қатламининг ўзига яраша маҳсуллари бор, лекин, келинг, шунақа дейлик, юксак адабиётни бозор адабиётидан паст кўрмайди, айни пайтда бозор адабиётини ҳам юксакка кўтармайди. Ҳаммаси ўзининг ўрнида, ўз мароми билан ривожланади. Xусусан ўзимизнинг шароитга келсак, адабиётнинг бачки новдалари ғовлаб кетиши бор, лекин бу шохлар мангу кўкариб турмайди. Элитар адабиёт умуман адабий жараённи озиқлантириб, бачки новдаларни қайчилаб туради бари бир.\n– Адабиёт , хусусан, насрнинг ўзини олганимизда ҳам ҳад-ҳудудсиз бир макон. Умрбод ўқувчи бўлиб яшаб унинг сарҳадига етиш қийин. Фақат машҳурларнинг асарларини ўқишга улгуриш ҳам маҳол. Бизда классик романчилик анъаналари бор. Ҳозирги кундаги проза бари бир кечагидан фарқ қилади. Бу ҳам табиий. Сабаби бугунги одам бугунги шарт-шароитга мослашиб яшаяпти ва ўз-ўзидан фикр-ўйи ҳам, муаммоси ҳам кечагиникидан фарқ қилади. Кеча сокин ва турғун бир кечмишда яшаётганимизда Тоғай Мурод халқона оҳанг ва дардлар билан қиссалар ёзганида севиниб, севиб ўқишга тушиб кетганмиз. Бугун, масалан, шу кайфиятдаги ёзувчи чиқишига ва сўнг одамлар унинг асарларини ёпирилиб ўқишига кишининг кўзи етмайди. Пафос дегани ҳам айрим замонларда кўтарилиб, бошқа вақтда тушиб йўқолиб кетади шекилли-да. Умуман олганда бугунги ўзбек насрининг ўрнини қандай баҳолар эдингиз?\n– Нима бўлганда ҳам насрнинг ўзи ҳам, аҳамияти ҳам йўқолмайди. Ўзгаришлар тубдан ё очиқ кечиши мумкин, лекин миллатнинг маънавий эҳтиёжи бир-икки давр ё навбатдаги мафкура билан қониб қолмайди. Бадиий тафаккур ҳаракати азалий-мангу жараён. У ҳозир сустлашгандек, унинг гуркираб кетишига ҳаво етмаётгандек туюлар, лекин туб оқимлар ҳаракатдан тўхтамай, ўз ишини қилиб, янги истеъдодларни етиштириб ётибди. Мен, масалан, ўзимга нисбатан ёш, лекин аллақачон катта адиб бўлиб танилган Назар Эшонқул, Сиз, Исажон Султон, Улуғбек Ҳамдам кабиларни назарда тутяпман. Бир давр шеъриятини бадиий тафаккурдан айрича олмаслик керак, бизда кейинги йиллари, Мустақиллик замонида шеърият янгича талқинлари билан олдинга ҳам ўтди, унинг Фахриёр, Абдували Қутбиддин, Баҳром Рўзимуҳаммад, Азиз Саид, Xайрулло Файз сингари устунлари борки, булар ўзларидан кейингиларининг эркин фикрлашига кенг йўл очиб беряпти, жуда ёшлар орасида унда-бунда чиқиб, ўзларининг янгича фикрлаш тарзини намойиш этаётгалари бор, мен шуларга қараб, жараёнга некбин ёндашишга уринаман. Ҳозир бугунги ўзбек насрига бир қарашда аниқ ташхис бўладиган баҳо бериш мушкул масала, Изланишларнинг жуғрофияси жуда кенг, кўпи юза қатламда, ҳали шаклланмаган, айтганимдек, туб оқимлар кечяпти, ҳали унча юзага чиқмаган, кейин, адабиётимиз, жумладан наср тарғиботи шу реклама замонида ўгай соҳа бўлиб келяпти. Ҳозирча, эртанги наср ҳам аниқ белги бераётгани йўқ, лекин тагдан қалқиб турибди, ёриб чиқиб қолар деб умид қиламиз. Зеро, ҳар қандай шароитда ҳам адабиёт ривождан тўхтамайди. Янгиланиш руҳи, янгиланиш эҳтиёжи бугунги ўзбек насрининг хос аломати бўлса керак.\n– Таниқли ёзувчи Мурод Муҳаммад Дўст шоир Фахриёр билан суҳбатида («Ёшлик», 2012 й. 4-сон) япониялик X.Муроками, бразилиялик П.Коелоларни пуфлаб шиширилган «даҳо»лар деб атайди. Тўғримикан? Шунингдек, «Уруш ва тинчлик», «Ака-ука Карамазовлар», «Мастер ва Маргарита», «Арсеневлар ҳаёти», «Доктор Живаго», ҳатто Айтматовнинг айрим романларини ҳам «орқаси кенг» баъзи зиёлиларгина ўқияпти десак бўлади. Ўзи адабиётда қандай асарлар яшаб қолади?\n– Кейинги ўн беш йиллар мобайнида иш, сиёсат ва турмуш ташвишлари билан бўлиб, илгаригидек кўп ўқий олмаганман. Жараёндан узоқлашдим, ёшликдаги ишонч кетди, ҳакамлик қилишга ҳаддим сиғмайди. Кейин, рус тилидан бошқа хорижий тилларни билмайман, бинобарин, чет адабиётни аслиятида ўқишим имкони йўқ. Мен ҳам кўп қатори жаҳон адабиёти намуналарини рус тили орқали, русларнинг танловида, улар тавсия қилганларини ўқийман. Масалан, Муракамини ҳам, Коелони ҳам мутолаа қилганман. Кафкани, Сартрни, Борхесни севиб ўқиган одамда кўтар-кўтар бўлган бу ёзувчилар унча ҳайрат уйғотмайди. Масалан, буларнинг ҳеч бирини Камю даражасига қўймайман. Памук асарлари ҳам менга халқаро Нобел мукофоти оладиган даражада туюлмади. Сиз тилга олган асарлардан Толстой ва Достоевский романларини баҳодан баланд туришини таъкидлашни истар эдим, Ч.Айтматов асарлари эса ҳали вақт, замон синовида.\nҲозиргиларидан қандай асарлар яшаб қолади, деган саволнинг жавоби келажак китобхонига ойдин бўлади. Ҳар ҳолда, аччиқ ҳақиқат, шаккоклик эмас бу, кўп асарларимиз тарих чиғириғидан ўтмайди. Кимдир ё кимларнингдир хоҳиш-иродаси билан эмас, замон ўзгариши, мафкура – фикрлашимиз янгиланиши билан қанча асарларимиз ўтмиш мулкига айланди, бу жараён ҳали давом этяпти, адабиёт эҳтимол шафқацизларча ўзини тозалаяпти, бизнинг ёзганларимиздан қанчаси бир куни ўтмиш мулки бўлиб қолади, бу – бошдан дўппини олиб, хотиржам ўйлаб кўрадиган масала.\n– Ёзувчилар уюшмаси ҳузуридаги ташкил этилган «Ижод» жамоат фонди кўмагида адабиётимизнинг кўзга кўринган асарларини инглиз, испан, немис, рус тилларига таржима қилиш ишлари бошланяпти. Ўзбек адабиётининг қайси намуналари дунё миқёсида бизнинг юзимизни ёруғ қилади деб ҳисоблайсиз?\n– Э-е, шу саволнинг жавобига қийналаман. Гап ўзинг кимсан деган эътирозга рўпара келишимда ҳам эмас. Адабий танқид билан шуғулланмай қўйганим боиси шунда. Дунё адабиётининг энг зўр асарларини ўқийвериб, ўзимизга чоғиштириб кўра бошлаганда, очиғи, айни шу янгиланишни «уриш» эмас, қўллаб-қувватлаш кераклигини англаб, «оташин» курашнинг бефойдалигига ақлим етди. Чунки, шўро даврида шунча довруғ қозонган адибларимиз бўлишига қарамай, бадиий тафаккурда ёш, навқиронлигимизча қолганмиз. Адабий тилимиз ҳали довонлар ошиши керак. Буни нечоғли зарурлигини бадиияти, дунёбинлиги бизникидан тубдан фарқ қиладиган, тафаккур тарзи ўзгача асарларни ўз тилимизга ўгирган таржимонлар жуда яхши билади. Таглама орқали биздан қилинган таржималарда ғалати ҳолат пайдо бўлади, тили, бадиияти ғариб, лекин воқеаси, сюжети чет эл китобхони учун қизиқ туюладиган хомашёдан бинойидек асар яратилади. Четга чиққан яхши асарларимизнинг ўзи ҳам жуда кам, бир миллат адабиётини таниш учун тўла тасаввур бермайди. Лекин ўзим ўқиб келаётган чет эл ёзувчилари асарларига хаёлан қиёсласам, биздан уни таржима қилса бўлади, буниси бўлмайди, деган гапларни айтишга, очиғи иккиланаман, гапни бемалол қўйиб юборишга кўрпамиз калталик қилмасмикан дейман. Чўбир отлар пойгасидан воз кечиб, ўзимизга қайтайлик, аслимизни тиклайлик; эгамен мамлакат, мустақил миллатмиз, тилимиз давлат тили, ўзимизга қолди деб, уни бунча топтамайлик, ривожлантирайлик. Аввал адабий уйни саришта қилиб олайлик, дунёга чиқиш қочмайди... Юзимиз биринчи галда ўз китобхонимиз олдида ёруғ бўлсин. Адабиёт, адабий асар биринчи галда тил ҳодисаси, у миллий тилда яратилади, унинг миллий жаранги бўлса, четдагилар эшитади, йиртиқ карнаю тешик чилдирма билан дунёга чиқишни ўйлаш.. ҳай, билмадим.\nИжод фонди ғайрат қилаётган эканми, омадини берсин! Лекин бу ёқдаги эмас, у ёқдаги конюктурага қараш керак. Ўзимиз ошна-оғайнигарчилик қилиб тузган расмий рўйхат бўйича қилган ишимиз у ёқда изсиз йўқолиб кетиши мумкин.\nҲа, яна бир гап айтмоқчиман, яхши асар уни ўқийдиган яхши китобхон бўлсагина, уни кўзлаб ёзилади, бинобарин, китобхоннинг асар яралашида ҳиссаси катта. Бу учун ҳам унинг танглайи яхши китоблар билан кўтарилган бўлиши керак.\nСуҳбатдош: Собир Ўнар\n3 Bir kam dunyo (novella) [Ahmad A’zam] 328\n4 Бир кам дунё (новелла) [Ahmad A’zam] 286\n5 Dutor bilan tanbur (hikoya) [Ahmad A’zam] 303\n6 Дутор билан танбур (ҳикоя) [Ahmad A’zam] 232\n7 Goʻzallik qirralari (hikoya) [Ahmad A’zam] 311\n8 Gul koʻtarib ketayotgan erkak (novella) [Ahmad A’zam] 356\n10 Гўзаллик қирралари (ҳикоя) [Ahmad A’zam] 228\n11 Ҳали ҳаёт бор... (қисса) [Ahmad A’zam] 319


Шавкат Мирзиёев «халқда умид учқуни пайдо бўлгани» ҳақида айтди\n00:22 / 07.01.2018\n5 январь куни Ўзбекистон Республикаси Президенти Шавкат Мирзиёев иштирокида Халқ депутатлари Тошкент вилояти Кенгашининг навбатдан ташқари сессия бўлиб ўтди. Унда давлат раҳбари вилоятда ислоҳотлар ва вазифаларни бажарилишига танқидий баҳо бериб, ўзининг мулоҳазаси билан ўртоқлашди.\n«Берган пуллар ҳам ўзлаштирилмаяпти. 200 миллион доллар, 50 миллион доллар, ўйламанг, бу пуллар кўчада ётмаяпти. Пул топиш, ойлик бериш - қийин. Мен, бугун, шифохонага кирганимда ўзимга савол бердим: одамлар розими? Каравотда (бемор - таҳр.) тўн кийган, совуқ... Шу даволаниш хонасими?», деб киноя билан таъкидлади давлат раҳбари.\nПрезидент бир йилда икки нафар фарзандидан айрилиб қолган онанинг воқеаси ҳақида гапираркан, «у гапларни эшитишнинг ўзи қийин»лигини афсус билан такрорлади.\n«Нега мен ўзим юраман? Ўйламангки, менинг вақтим кўп, эрталабдан кечгача юришимни - атрофимда бўлган ноинсофлар зора шу ишни қилсин, деб бажараман. Битта нарсани англаб етишимиз керак: олдимизда ниҳоятда қийин вазифалар турибди. Бугун ишимизни қарсакбозлик, баландпарвоз рақамлар билан давом эттирсак, эртага халқ норози бўлади», деб фикрини давом эттирди Шавкат Мирзиёев.\nШавкат Мирзиёев ўтган 2017 йилда Ўзбекистон халқида салгина бўлса ҳам умид учқуни пайдо бўлгани, янграган ваъдаларга ишонч урчиганини айтиб ўтди.\n«Курашга тайёр одамгина натижага эришади. Акс ҳолда у кетиши керак», – деб ҳукумат аъзоларини амалий ишга чақирди.\nСессияда вилоятдаги муаммоларни ҳал этиш ва сезиларли ижобий ўзгаришларни таъминлаш учун Вазирлар Маҳкамаси комплекслари, вазирликлар, компания ва банклар раҳбарлари, ҳокимлар амалга ошириши зарур бўлган қўшимча чора-тадбирлар белгилаб олиш зарурлиги яна бир марта такрорланди.


Ўзбекистонда терроризм ва миссионерлик бир сафга қўйилди\nhttp://tbn0.google.com/images?q=tbn:uCbLxmF4iDSbrM:http://www.firstpresb.org/images/missions1c.gif Ўтган жума куни Ўзбекистон телевидениесида насроний миссионерларни қораловчи ҳужжатли фильм намойиш этилди. “Жаҳолат чангалида” номли фильмда “Иегова гувоҳлари”, “Тўлиқ инжил черкови” ва “Фаровонлик” каби оқимларнинг миссионерлик фаолияти диний ақидапарастлик, фундаментализм, терроризм ва наркомания каби глобал муаммолардан бирига айлангани ҳақида гапирилади.\nМиссионерлар ўзбекларнинг асрлар давомида эътиқод қилиб келган Ислом динига путур етказаётгани ва мусулмон йигит-қизларни ўз оқимларига жалб қилаётганидан ташвиш билдирган фильм муаллифлари ва унда қатнашган диншунос олимлар, мазкур муаммо жиддий қабул қилинмас экан, унинг Ўзбекистон учун Украинада рўй берган “зарғалдоқ инқилоб” каби оқибатлари бўлишидан огоҳлантирди.\nЎзбекистонда проселитизм, яъни миссионерлик қонунан тақиқланган, лекин уни террорчилик ёки наркомания билан қиёслаш қанчалик ўринли?\n“Жаҳолат чангалида” фильми иштирокчиларидан бири, Тошкент Ислом университети аспиранти Жасур Нажмиддинов “Озодлик” билан суҳбатда миссонерликнинг долзарблиги терроризм ва наркомания муаммоларидан қолишмаслигини асослашга ҳаракат қилди.\n“Таҳдидлар очиқ ва яширин бўлади. Масалан, терроризм ва наркомания очиқ таҳдидлар ҳисобланади. Улар ҳамманинг кўзига кўринаëтган таҳдид. Миссионерлик Европа давлатлари учун таҳдид бўлмаслиги мумкин. Чунки Европа одамлари анъанавий христиан динига эътиқод қилади. Улар ўз эътиқодини билади. Улар хоҳлашса бошқа сектага аъзо бўлиши мумкин. Ўзбекистон умуман бошқа дунë. Бу анъанавий ислом юрти. Бу ерда аҳолининг 90 фоизини мусулмонлар ташкил қилади. Бундан ташқари, бу ерда анъанавий православ оқими вакиллари бор. Мана шу шароитда миссионерларнинг бу ëққа кириб келиши жамиятни парокандаликка олиб келиши мумкин. Дейлик, ўзбек хонадонини олиб қарайдиган бўлсак, қайсидир фарзанд ëки қариндошимиз бошқа динга ўтиб кетса, хонадон аъзолари бунга ҳеч қачон чидай олмайди”,- деди Ж.Нажмиддинов.\nЎзбекистонлик таниқли имом Обидхон қори Назаров ҳам насроний динининг турли оқимларига мансуб миссионерлар ўзбекистонликларни Ислом динидан чиқариб олаётгани ўта ташвишли ҳол эканини таъкидлади.\nЛекин “Жаҳолат чангалида” фильми муаллифларидан фарқли ўлароқ, қори домла мусулмонлар насроний миссионерларга эргашишининг асосий сабабчиси ҳукуматнинг сиёсати эканини айтади.\n“Биз аҳамият беришимиз керак бўлган муҳим нуқта - бу ҳолатлар ва ҳодисаларнинг асл сабабчиси ҳукуматнинг ўзи. Яъни мусулмонлар мамлакатида мана шундай ҳодиса содир бўлаëтган экан, бу давлат сиëсатининг маҳсули, натижаси. Чунки давлат мусулмонларни ўз ҳолига қўяëтгани йўқ. Соқол қўйгани, рўмол ўрагани учун одамлар камида ишдан ҳайдалади, ўқишдан ҳайдалади. Оддий мусулмонлик талабларини бажаришдан халқ қўрқиб қолган. Кўпгина ота-оналар болаларини ҳукуматдан қўрққани учун намоз ўқитмайди, масжидга юбормайди. Аслида улар ҳам мусулмон. Улар ҳам хоҳлайди, лекин қўрқув шу даражада. Кейин миссионерлар келади ва ўз динини тарғиб қилади ва одамларда шундай тушунча ҳосил бўлганини эшитяпмизки, бу мусулмонлик шунақа бир даҳшатли дин, хавотирли дин, қўрқинчли дин, бунга кирмасанг қамаласан, ўлдириласан, қийноққа солинасан. Ундан кўра мана бу динга киргин, деган тарғиботлар, таклифлар бўляпти. Одамлар шу нарсага кўняпти. Чунки одамзод бир нарсага ишониб сиғиниши керак. Инсоннинг қалби динга, эътиқодга муҳтож. Агар инсонда ота-бобосининг дини бўлган динга йўл қолмайдиган бўлса, нима бўлса ҳам у ҳам Худо деяпти-ку, деб бошқа динларга кириб, ўзининг диний эҳтиëжларини қондиришга мажбур бўляпти. Бунинг сабаби ҳукумат сиëсати. Ҳукумат одамларни ўз ҳолига қўймаëтганидан ана шундай ҳолат келиб чиқяпти”,- дейди таниқли уламо.\nДиний эркинликларни ҳимоя қилиш билан шуғулланадиган “Форум 18” ташкилоти раҳбари Жон Киннахан одамларнинг эътиқод эркинлигини террорчилик ва наркомания билан қиёслаш куракда турмаслигини таъкидлади. Бундан ташқари, деб давом этади кузатувчи, ўзбек қамоқларида ўн минглаб мусулмонлар қийноққа солинаётгани вазиятида расмий телевидениеда “мусулмонларни қора кучлардан ҳимоя” қилиш ҳақида гапириш беадабликдан бошқа нарса эмас.\n“Ўзбекистон ҳукумати оддий мусулмонларнинг ҳуқуқларини ҳам ҳурмат қилганида жуда хайрли иш бўларди. Ўзбекистонликларнинг дин ва эътиқод эркинликлари ҳурмат қилиниши лозим, албатта. Лекин Ўзбекистон ҳукумати на мусулмон ва на бошқа дин вакилларининг ҳуқуқларига ҳурмат кўрсатади”,- дейди Жон Киннахан.\n“Жаҳолат чангалида” фильми муаллифлари “Форум 18” ва бошқа шунга ўхшаш ташкилотлар танқиди асоссиз, деган ишончда.\n“Биз виждон эркинлигини тан оляпмиз, ҳар битта одамнинг дин танлаш ҳуқуқини тан оляпмиз. Хоҳламаса ҳеч қайси динга эътиқод қилмаслик ҳуқуқини ҳам тан оляпмиз. Лекин охирида буларнинг ҳуқуқини ҳимоя қиляпмиз биз. Биз бу ерда демократиядан чиқмаяпмиз. Уларнинг танловини ҳимоя қиляпмиз, яъни уларнинг диний қарашларини бузиб бошқа динни сингдиришларига йўл қўймаймиз”,- дейди диншунос олим Жасур Нажмиддинов.\nОбидхон қори бу гапларни совет ташвиқотига қиёслайди.\n“Совет Иттифоқи даврида худди шундай ташвиқот бўларди. Масжидлар бор, бизни динимиз бор, бизни йўлимиз бор, бизга ақл ўргатманглар, деган. Лекин бир пайтнинг ўзида динга қарши кураш ҳам бўларди. Ҳозир ҳам шу аҳвол. Фақат унинг сурати ўзгарган, холос”,- дейди Обидхон қори.\nҲужжатли фильмда миссионерлар Украинадаги “зарғалдоқ инқилоб”да айбдор топилган. Ўзбекистонлик диншунос бу фикрни янада ривожлантириб, миссионерларнинг Андижон воқеаларига ҳам алоқадор бўлиши мумкинлигини тахмин қилди.\n“Украинада “зарғалдоқ инқилоб” бўлган пайтда, тасдиқланган маълумотлар йўғ-у, лекин ўша ердаги 70 фоиз инқилобчилар протестантлар бўлган. Юшченко президент бўлди. У АҚШ тарафдори. Ҳозир НАТОга қўшилмоқчи, МДҲдан чиқаман, деяпти. Секин-секин Ўзбекистонга ҳам шу нарсани олиб келишмоқчи. Ўзбекистонда ҳам шунақа ҳаракатлар бўлди. Андижон воқеаларини сабаб қилиб бизга қанча санкциялар ўтказмоқчи бўлишди, қанча босим ўтказмоқчи бўлишди. Миссионерлик ҳам шунинг бир услуби”,- деди Жасур Нажмиддинов.


ЭСКИ ҚАРАШЛАРДАН ВОЗ КЕЧАЙЛИК, БУГУН БОЖХОНА ТИЗИМИ ЎЗГАРГАН! - AUZ.UZ\nБер неча йиллар олдин “божхона ходими” деганда турли қарашлар, турли ҳил ўйлар кўз олдимизга келар эди, яъни ким божхона ходими бу пора эвазига кўплаб коррупцион жиноятларга қўл уришдан таб тортмайдиган давлат хизматчиси. У билан “келишсанг ошиғинг олча” деган ўй кўплаб фуқароларнинг хотирасида сақланиб “Стреотип” бўлиб қолган. Қайсидир маънода бундай қарашларнинг дунёга келиши-ю ва одамлар хотирасида сақланиб қолишида божхона ходимларининг ҳам ўрни бор албатта. Лекин дунё ўзгаряпти, одамлар ўзгаряпти, тизимлар, соҳалар ўзгаряпти, уларнинг қаторида божхона соҳаси ҳам ўзгараётганини англаш унчалик ҳам қийин иш эмас.


Президент Сергелида метро қурилиши жараёни билан танишди\nШавкат Мирзиёев Сергели туманида амалга оширилаётган метро қурилиши билан танишди. Бу ҳақда ЎзА хабар берган.\nРежага кўра, Тошкент метросидаги Чилонзор йўналишининг Олмазор бекатидан бошланадиган Сергели йўналишида олтита бекат бунёд этилади.\nМутахассисларнинг таъкидлашича, Сергели туманида метро йўлини қуриш ўта мураккаб жарён. Шу боис мазкур йўналишдаги метро ер усти бўйлаб, эстакадалар орқали ташкил этилади.\nДавлат раҳбари янги қурилаётган ер усти метроси ёнидан ўтадиган кўча атрофида икки ва уч қатор дарахт ва гуллар экилиши лозимлигини таъкидлади.\nПрезидентга Тошкент метрополитенининг Юнусобод йўналишида олиб борилаётган қурилиш ишлари ҳақида ҳам маълумот берилди. Бугун 2017-2019 йилларга қуриб битказилиши кўзда тутилган мазкур йўналишнинг Туркистон бекатида пойдевор қуйиш ишлари олиб борилмоқда.\nПрезидент бекатлар шинам ва ёруғ бўлиши лозимлигини алоҳида таъкидлади. Ёш дизайнерлар ўртасида танлов ўтказиш бўйича тавсия берди.\n1977 йилда Тошкентда барпо этилган илк метро линиясининг узунлиги 12,2 километр бўлиб, тўққизта бекатдан иборат эди. Ўзбекистон ва Юнусобод йўналишлари билан Тошкент метрополитени ривожланди ва узунлиги 39 километрга, бекатлари сони 29 тага етди.


ОТМдаги билим билан магистратурага кириб бўлмайди, ЎзДЖТУ эса мени қониқтирмайди – Тошқулов | Qalampir.uz\nОТМдаги билим билан магистратурага кириб бўлмайди, ЎзДЖТУ эса мени қониқтирмайди – Тошқулов\nИнтервью\t16 Июнь 17:42 5322\nЖаҳон тиллари университети бугунги кунда хорижий тилларни ўргатишда мамлакатда таянч университет вазифасини ўтай олмаяпти. Бу ҳақда Олий ва ўрта-махсус таълим вазири Абдуқодир Тошқулов QALAMPIR.UZʼга маълум қилди.\n“Бугун мендаги маълумотга кўра, Жаҳон тиллари университети профессор-ўқитувчиларининг 60 фоизи C1, C2 даражага эга. Илмий салоҳияти ҳам кўтарилиб боряпти. Таянчлик вазифасини бажара оляптими, йўқми деган масалага келсак, ҳозир водий вилоятларида, яъни Наманган ва Андижонда иккита чет тиллари институтлари очилди. Мен Самарқанд давлат чет тиллари институтининг натижалари ва кўрсаткичларини Жаҳон тилларидан кам, деб ҳисобламайман. Жаҳон тиллари университети сиз ва биз хоҳлаганчалик таянч вазифасини бажара олмаяпти. Лекин, ўзгаришлар бор. Сертификат олиш, илмий салоҳиятни кўтариш бўйича ҳаракат жуда катта”, дейди вазир.\nХабарингиз бор, 2022-2023 йилдан магистратура босқичига ҳужжат топшириш учун чет тилини билиш бўйича сертификат талаб қилиниши белгиланди. Хўш, талаба репетиторга фалон пул тўлаб ўқимасдан, университетдаги инглиз тили фанидан орттирган 4 йиллик билимлари билан ҳам IELTS сертификатини олиб, магистратурага кириши мумкинми? Тошқулов бу саволга қуйидагича жавоб берди.\n“Йўқ, мумкин эмас. Сабаби, биринчидан чет тилидан соатлар жуда кам. Иккинчидан, ҳозир таянч Олий таълим муассасасидан сиз-у бизнинг кўнглимиз тўлмай турибди. Қўшимча, мустақил ўқимаса, у билими билан кира олмаслигининг исботи — ўтган йили чет тилидан имтиҳон топширишни Давлат тест марказида ўтказдик. Кўрсаткичлар жуда паст, жуда”, дейди вазир.\nЭслатиб ўтамиз, эндиликда давлат олийгоҳлари магистратурасига киришда мутахассислик фанидан имтиҳон бўлмайди. Бу ҳақда Ўзбекистон Президентининг “Давлат олий таълим муассасаларига ўқишга қабул қилиш жараёнларини ташкил этиш тўғрисида”ги қарорида белгиланган\nмагистратура Жаҳон тиллари университети\n03 Июль 12:03 68692\n04 Июль 13:26 60433\n03 Июль 14:19 44365\n03 Июль 09:53 35683\n04 Июль 16:52 34489


Ҳизб ут-Таҳрир – Индонезия юртдаги уламолар форумида - | Hizb-Uzbekiston.info\nHome›АР-РОЯ ГАЗЕТАСИ›Ҳизб ут-Таҳрир – Индонезия юртдаги уламолар форумида\nҲизб ут-Таҳрир – Индонезия юртдаги уламолар форумида Халифалик барпо қилиш ҳаракатини тўхтовсиз давом эттириш кераклигини таъкидлади\nИндонезиянинг Мадуро (Ява шарқидаги) оролида ҳижрий 1440 йил 24 ражаб, милодий 2019 йил 31 март якшанба куни уламолар форуми бўлиб ўтди. Росулуллоҳнинг Исро ва Меърожи хотирасини жонлантириш билан бир вақтга тўғри келган ушбу форумда, уламолар, шайхлар, «Исломий Ички Тарбия» ҳаракати фаоллари, жумладан, профессорлар ва яқин биродарлардан иборат 600 киши иштирок этди.\nМусулмон уламолар қуйидагиларни таъкидладилар: Ислом комил дин бўлиб, у Аллоҳ Субҳанаҳу ва Таоло баракотли қилган бирдан-бир диндир. Аллоҳ Таоло бундай деди:\n«Бугун сизларга динингизни комил қилдим, неъматимни бенуқсон, тўкис қилиб бердим ва сизлар учун (фақат) Исломни дин қилиб танладим» [Моида 3]\nХалифалик татбиқ этилиши шарт бўлган исломий аҳкомларнинг ажралмас бир бўлаги. Шунинг учун Халифаликни барпо этиш ҳаракатига қарши бўлган ҳар бир тақиқ, таҳдид, репрессия ва кураш жиноятдир ҳамда Ислом ва унинг ҳаёт йўлига очиқдан-очиқ душманликдир.\nУчрашувда баён қилинишича, Халифалик давлатини барпо этишга ҳаракат қилаётган ташкилотлар ва уюшмаларнинг таҳдид ва репрессияга учраши, жиноятчига чиқарилиши ножоиз ишдир.\nЙиғилишда иштирок этган уламолар шунингдек, биз ҳар вақт исломий даъватни етказувчилар тарафида туриб, уларни ҳимоя қилмоғимиз, уларнинг Пайғамбарлик минҳожи асосидаги Халифалик давлатини барпо этиш ишларига ёрдам бермоғимиз шарт, дедилар.\n«Мусулмон бўлиш нимани англатади» номли оммавий форум «Ислом йўлида курашиш учун қилинган ҳижрат» номли кенг кўламли тадбирлар\nTagsфорумҲизб ут-Таҳрир – Индонезия\nМустамлакачи АҚШнинг вайронагарчилиги камлик қилаётганмиди, мустамлакачи Хитойники қўшимча бўлмаса?!\nСурияда қийин аҳволда қолган Америками ёки Россия?!\nМихлофий Эрондан Яман ишларига аралашишни бас қилишни талаб қилмоқда


Сеул округ суди Шимолий Корея етакчиси Ким Чен Ин икки нафар жанубий кореялик собиқ ҳарбий асирга товон пули тўлаши кераклиги ҳақида қарор чиқарди. Бу Жанубий Корея судлари амалиётида биринчи шундай қарор бўлди.\nТовон пули тўланиши керак бўлган собиқ асирлар Хан Чжэ Боку ва Ро Са Хонгу ҳозирда мос равишда 87 ва 90 ёшда бўлиб, уларнинг иккиси ҳам 1950-1953 йиллардаги Корея урушида иштирок этган ва асирга олинган. Уруш тугагандан кейин улар 33 ойлик муддатга мажбурий ишларга жўнатилган. Шундан кейин улар яна ўнлаб йиллар Шимолий Кореянинг кўмир конларида ишлашга мажбур қилинган.\nИккала асир ҳам 2000-йилларда Шимолий Кореядан қочишга муваффақ бўлган. Шундан кейин улар Шимолий Корея тузуми устидан судга арз қилишган. Жабрдийдаларнинг адвокатлари улар учун 145 минг доллардан товон пули тўланишини талаб қилишган. Бироқ Сеул суди Ким Чен Ин Шимолий Корея тузуми қилмишлари учун қисман жавобгарлиги, собиқ асирларга нисбатан қатағон Шимолий Корея етакчисининг отаси ва бобоси вақтида қўллангани ҳақида қарор чиқарган. Шу сабабли Ким Чен Инга асирларга 17570 доллардан товон пули тўлаш мажбурияти қўйилган.\nБироқ суд қарори қандай қилиб ижро этилиши номаълумлигича қолмоқда. Жабрланувчилар адвокатларининг таъкидлашича, эҳтимол бу пуллар Жанубий Корея Шимолий Корея давлат агентликларига фото, видео ва бошқа материалларни қўллагани учун тўлайдиган пуллардан ундирилади. Ҳозирда бу маблағларга эгалик қилувчи жамғарма Жанубий Корея суди назоратида ҳисобланади.\nЖанубий Кореяда криптовалюталарни мусодара қилиш бошланди\nЖанубий Кореяда бинони бузиш вақтида 9 киши ҳалок бўлди


Вагиз Галиулин: Бердиев менга кўп нарсани ўргатган\n9 март, 2018, 23:06\nҲамюртимиз Вагиз Галиулин тўп тепадиган “Тосно” клуби эртага Россия Премьер-лигаси доирасида “Рубин”га қарши баҳс олиб боради. Клуб матбуот хизмати мазкур ўйин олдидан ҳамюртимизнинг фикрлари билан қизиқди.\n- Россиядаги фаолиятингизнинг бошланиши айнан “Рубин” билан боғлиқ. У жамоадаги дебютингизни эслайсизми?\n- Дебютим Россия кубогида бўлган. Чемпионат баҳсларида эса 2008 йил ўйнаганман. Ўшанда биз чемпион бўлган эдик ва мен ЦСКАга қарши баҳсда 15 дақиқа тўп тепганман. Тўғри, ўшанда биз 0:3 ҳисобида имкониятни бой берган эдик.\n- “Рубин” Россия чемпиони ва кубоги соҳиби, МДҲ кубоги ғолиби бўлган давр клубнинг энг яхши дамлари эдими?\n- Ҳа, 2010 йил биз Россия Суперкубогини қўлга киритганмиз. Ўшанда ЦСКАни 1:0 ҳисобида мағлуб этган эдик. Александр Бухаров томонидан киритилган голни ҳеч ёдимдан чиқармайман. Ўшанда мен ўйнамаслигим керак эди. Бироқ Карадениз ва Семаклар жароҳат олганликлари боис, бош мураббий – Қурбон Бердиев мени асосий таркибда майдонга туширган эди.\n- Сизнинг “Рубин”даги фаолиятингизда Бердиевнинг ўрни қандай?\n- Мен Қурбон Бекиевични ҳурмат қиламан. Чунки, у инсон менга футболда ҳам, ҳаётда ҳам кўп ёрдам берган.\n- “Тосно”дан Забалотний ва Марковлар кетганидан сўнг, асосий тўпурар сиз бўлиб олдингиз. Сизга кўпроқ гол уриш ёқадими ёки ассистентлик қилиш?\n- Ҳозир менинг голларим ёки ассистентликларим муҳим эмас. Жамоамизнинг ғалабаси энг муҳимидир.


Бош саҳифа Ўзбек насри онлайн антологияси Ҳаким Назир (1915-2008)\nРубрика: Ҳаким Назир (1915-2008)\nҲаким Назир (Назаров Ҳаким Назирович) 1915 йил 15 октябрда Тошкент шаҳрида туғилган. Ўзбекистон халқ ёзувчиси (1984). Тошкент кечки педагогика институтини (1941) ва Москва Олий адабиёт курсини тугатган (1956). Илк ҳикоялар тўплами — «Қишлоқдаги жиянларим» (1948). «Кўкорол чироқлари» (1954; қайта ишлангани — «Сўнмас чироқлар», 1958), «Сув гадоси…» (1962), «Ёнар дарё» (1965), «Кўктерак шабадаси» (1968), «Кенжатой» (1976), «Тоҳир — Зуҳра қиссаси» (1985), «Дадамни топиб беринглар» (1991), «Оқ фотиҳа ёки болалик саргузаштларим» (1995), «Нажот» (2005) каби қиссалар, «Чиранма ғоз — ҳунаринг оз» песаси, очерклар, ҳикоя ва мақолалар муаллифи. «Лочин қанотлари» романида (1973) Иккинчи жаҳон уруши даври воқеалари акс этган.А. Гайдар, П. Павленко, Л. Кассил («Черемиш — қаҳрамоннинг укаси», қисса), В. Катаев («Полк ўғли», қисса) ва бошқаларнинг асарларини ўзбек тилига таржима қилган.Ҳамза номидаги Ўзбекистон Давлат мукофоти лауреати (1981). «Эл-юрт хурмати» ордени билан мукофотланган (2000). Ҳаким Назир 2008 йил 15 май куни вафот этган.\nҲаким Назир. Ёнар дарё (қисса)\nРукнларҲаким Назир (1915-2008)\nҲаким Назир. Сув гадоси (қисса)\nҲаким Назир. Сўнмас чақмоқлар (қисса)\nҲаким Назир. Оқ фотиҳа (қиссалар)\nҲаким Назир. Лочин қанотлари (роман)\nҲаким Назир. Кўктерак шабадаси (қисса)\nҲаким Назир. Маслаҳат (ҳажвия)\nТаниқли адибга вилоятдан хат келди. Унда бир одам ижодга қаттиқ берилгани, кўпдан қоғоз қоралаб келаётган бўлса-да, ёзганлари матбуот юзини кўрмаётганидан нолибди. “Сиз асарни қандай ёзасиз, шуни хат орқали билдирсангиз. Ё бўлмаса, бевосита маслаҳат олиш учун ҳузурингизга борсаммикин”, дебди. Ёзган нарсаларидан давоми…\nҲаким Назир. Оқибат (ҳикоя)\nАзиза хола айвон тўридаги ўринда чўзилиб ётганди. Тепасида қўшниси Лазокатхон пайдо бўлди. Ўзига оро бериб, ясаниб юрадиган бу лобар, қувноқ аёлнинг йўсини бўлакчароқ, феъли айниганроқ эди. Аммо қўшнисининг лоҳас тортиб ётганини кўраркан, бирдан юзида ачиниш пайдо бўлди.— Ия, ия, эгачи! давоми…


mirzoulugbek.tashkent.uz Mirzoulugbek.Tashkent.Uz - Барча Лойиҳа Ва Дастурлардан Асосий Мақсад – Инсон Манфаатларини Таъминлашдир\nБарча лойиҳа ва дастурлардан асосий мақсад – инсон манфаатларини таъминлашдир - Бўлимга қайтиш\nСирдарё вилоятининг салоҳияти ва аҳоли турмуш даражасини ошириш бўйича изчил ишлар олиб борилмоқда. Вилоят иқтисодиёти барқарор суръатлар билан ривожланмоқда. 2017 йилнинг биринчи чорагида ялпи ҳудудий маҳсулот ҳажми 5,8 фоиз ўсган.\n“Жиззах” эркин иқтисодий зонасининг Сирдарё филиали, “Бек” ишлаб чиқариш бирлашмаси, “Гулистон медтехника”, “Сирдарё мега люкс” қўшма корхоналари вилоят иқтисодиётида муҳим ўрин тутмоқда.\nМураккаб иқлим шароитига қарамай, Сирдарё деҳқон ва фермерлари пахта ва ғалладан мўл ҳосил етиштирмоқда. Мева-сабзавот ва полиз маҳсулотларидан қўшимча даромад топмоқда.\nПрезидентимиз Шавкат Мирзиёев томонидан Сирдарё вилоятини ижтимоий-иқтисодий ривожлантириш бўйича комплекс чора-тадбирлар белгиланган. Давлатимиз раҳбари ташрифи давомида ана шу режалар ижроси, шаҳар ва туманларда амалга оширилаётган бунёдкорлик ишларини кўздан кечирди.\nПрезидентимиз дастлаб Сардоба сув омбори қурилишининг бориши билан танишди.\nШавкат Мирзиёев ташаббуси билан 2010 йилда Жанубий Мирзачўл каналининг марказий тармоғи ўтган ҳудудда сув омбори бунёд этила бошланган эди. Жорий йилда қурилиши якунланадиган гидроиншоотда 922 миллион куб метр сув тўпланади. Бу Сирдарё ва Жиззах вилоятларидаги унумдор ерлардан фойдаланиш, қишлоқ хўжалиги экинлари ҳосилдорлигини ошириш имконини беради.\nКўп тармоқли фермер хўжаликларини ривожлантирмоқдамиз, одамлар такрорий экин экиб, қўшимча даромад топсин. Сардоба сув омбори ҳудуддаги деҳқон ва фермерларга бу борада катта имкониятлар яратади, деди давлатимиз раҳбари.\nПрезидентимизнинг Хитой Халқ Республикасига давлат ташрифи чоғида гидроэнергетика соҳасида ҳам муҳим келишувларга эришилди. Ушбу мамлакат билан ҳамкорликда сув омбори ёнида қуввати 15 мегаватт бўлган мини гидроэлектростанция қурилади.\nДавлатимиз раҳбари мамлакатимизда муқобил энергетикани ривожлантириш бўйича истиқболли чора-тадбирлар ишлаб чиқилаётгани, гидроэнергетика соҳасида янги компания тузилиши режалаштирилаётганини таъкидлади.\nСув омбори атрофида дам олиш зонаси ташкил этилади.\nШу ерда Мирзаобод туманида амалга оширилиши режалаштирилган қишлоқ хўжалиги соҳасидаги истиқболли лойиҳалар тақдимоти ўтказилди.\n“Ўзбекистон темир йўллари” акциядорлик жамиятига қарашли “Сардоба темир йўл агросаноат мажмуаси” унитар корхонаси томонидан балиқчилик, чорвачилик, мева-сабзавотни қайта ишлаш, сут маҳсулотлари ва омихта ем ишлаб чиқаришга ихтисослашган лойиҳалар амалга оширилиши режалаштирилган.\nСардоба сув омбори ва Мирзаобод тумани ҳудудида ташкил этиладиган балиқчилик мажмуаси инкубацион цех, интенсив ҳовузлар, балиқни қайта ишлаш заводи, маҳсулотларни сақловчи музлаткични ўз ичига олади. Балиқ учун омихта ем ҳам шу ернинг ўзида ишлаб чиқарилади. Ушбу корхоналарда 150 иш ўрни яратилади. Мажмуа “Ипотека-банк” билан ҳамкорликда ташкил этилаётган “Сирдарё балиқ саноат” корхонаси учун асосий база бўлиб хизмат қилади.\nПрезидентимиз бу ерда Вьетнам технологияси асосида балиқ етиштиришни кўпайтириш, соҳа вакилларини ўқитиш, касб-ҳунар коллежларида балиқчилик бўйича мутахассислар тайёрлаш зарурлигини таъкидлади.\nСардоба мева-сабзавотлар логистика маркази ҳам кўп тармоқли бўлади. Бу ерда мева-сабзавотлар етиштириш, саралаш, қайта ишлаш, қадоқлаш, музлатиш, сақлаш, қуритиш ва етказиб бериш ташкил этилади. Корхонада 220 киши иш билан таъминланади.\nМирзаобод туманида ташкил этиладиган чорвачилик комплексида зотдор қорамолларни кўпайтириш орқали аҳолига гўшт ва сут етказиб бериш йўлга қўйилади. 100 иш ўрни яратилади.\nУшбу тумандаги яна бир корхонада сут маҳсулотлари ишлаб чиқарилади. 3 минг 500 тонна сут қайта ишланиб, кенг турдаги маҳсулотлар тайёрланади ва қадоқланади. 25 кишининг бандлиги таъминланади.\nТармоқдаги корхоналарни омихта ем билан таъминлаш мақсадида шу йўналишда корхона ташкил этиш мўлжалланган. 3 минг тонна омихта ем ишлаб чиқариладиган корхонада 25 иш ўрни яратилади.\nПрезидентимиз Мирзаобод туманидаги «Абдуғани Турдибоевич» кўп тармоқли фермер хўжалиги фаолияти билан танишди.\nСирдарё вилоятида қишлоқ хўжалиги изчил ривожланиб, чорвачилик, паррандачилик, балиқчилик ва бошқа тармоқларда юқори натижаларга эришаётган кўп тармоқли фермер хўжаликлари сафи кенгайиб бормоқда. Улар томонидан амалга оширилаётган лойиҳалар аҳоли фаровонлигини ошириш, сифатли озиқ-овқат маҳсулотлари билан таъминлаш имконини бермоқда.\n«Абдуғани Турдибоевич» кўп тармоқли фермер хўжалиги 34 гектар ер майдонига эга. Унинг 16 гектарида пахта, 15 гектарида ғалла, 3 гектарида соя етиштирилмоқда.\nПрезидентимизнинг 2017 йил 14 мартдаги 2017-2021 йилларда республикада соя экини экишни ва соя дони етиштиришни кўпайтириш чора-тадбирлари тўғрисидаги қарори ва давлатимиз раҳбарининг Самарқанд вилоятига ташрифи чоғида берилган топшириқлари ижросини таъминлаш мақсадида жорий йилда мамлакатимиздаги 2 минг 200 дан зиёд фермер хўжалигида 21 минг гектар майдонга соя экиш кўзда тутилган. Натижада 33,7 минг тонна соя дони етиштирилиб, 6,1 минг тонна ўсимлик ёғи ҳамда 25 минг тоннадан ортиқ соя шроти ишлаб чиқарилади.\nБундан ташқари, соя экилган майдонларда соф азот тўпланиши ва тупроқ унумдорлиги яхшиланиши ҳисобига пахта ва ғалладан юқори ҳосил олиш имконияти яратилади.\nСоя етиштиришни кўпайтириш, уни шу ернинг ўзида қайта ишлаб, экспортга ҳам йўналтириш чораларини кўриш керак, деди Президентимиз. Соя экиш орқали ер унумдорлигини ошириш, соя агротехникаси бўйича мутахассислар тайёрлаш лозим.\nДавлатимиз раҳбари вилоятда боғдорчилик, чорвачилик ва паррандачиликни ривожлантириш лойиҳаларини ҳам кўздан кечирди. Лойиҳалар бўйича фикрларини билдириб, мутасаддиларга тегишли топшириқлар берди.\nПрезидентимиз шу ерда нуроний отахонлар билан мулоқот қилди.\nШавкат Мирзиёев Гулистон шаҳридаги “Sirdaryo Best Fashion” корхонасида бўлди.\nЖорий йил март ойида фойдаланишга топширилган мазкур корхонада 500 га яқин одам иш билан таъминланган. Бу ерда ишлаб чиқарилаётган трикотаж маҳсулотлари тўлиқ экспорт қилинмоқда.\nЗамонавий ва энергиятежамкор технологик ускуналар билан жиҳозланган корхона бугун нафақат вилоятда, балки мамлакатимиз миқёсида ҳам ўз ўрнига эга.\nПрезидентимизга 2017-2018 йилларда вилоятда енгил саноат соҳасини ривожлантириш бўйича манзилли дастур ҳақида маълумот берилди. Дастурда болалар спорт кийимлари, трикотаж ва момиқ матолар, тайёр газлама, ип-калава ишлаб чиқаришни йўлга қўйиш бўйича лойиҳаларни амалга ошириш кўзда тутилган.\nКорхоналар 72 минг тонна пахта толасини қайта ишлаш қувватига эга бўлиб, уларда 3 мингдан ортиқ иш ўрни яратилади.\nШавкат Мирзиёевга вилоятда ташкил этилаётган фармацевтика ва тиббиёт буюмлари ишлаб чиқаришга ихтисослашган корхоналар лойиҳалари ҳақида ҳам сўзлаб берилди.\nЯнги ташкил этиладиган корхоналарда ишлаб чиқариладиган фармацевтика ва тиббиёт буюмлари импорт қилинаётган маҳсулотлар ўрнини босади.\nДавлатимиз раҳбари яратиладиган иш ўринларига коллеж битирувчиларини кенг жалб қилиш кераклигини алоҳида қайд этди.\nМамлакатимизнинг барча шаҳарлари қатори Гулистон шаҳрида ҳам улкан бунёдкорлик ишлари амалга оширилмоқда. Гулистон шаҳрининг Ўзбекистон ва Бирлашган кўчаларида 180 хонадонли 15 кўп қаватли уй қурилди. Уйларнинг биринчи қавати савдо ва маиший хизмат кўрсатиш шохобчаларига мўлжалланган.\nПрезидентимиз шу уйлар жойлашган “Намуна” маҳалла фуқаролар йиғинига ташриф буюрди. Маҳалла раиси ва фаоллари билан мулоқотда мамлакатимизда инсон манфаатларини таъминлаш, одамларнинг турмуш даражасини ошириш, маҳалла идораларининг имкониятларини кенгайтириш борасида амалга оширилаётан ислоҳотлар ҳақида сўз юритилди.\nМазкур маҳалла профилактика инспектори Санжар Муродов яқинда Гулистон давлат университети талабаси Ҳурриятхон билан оила қурган. Президентимиз жорий қилган тизимга мувофиқ янги қурилган уйлардаги хонадонлардан бири С.Муродов оиласига берилган. Давлатимиз раҳбари Санжар Муродов хонадонида бўлди.\nШавкат Мирзиёев фуқаролар йиғинида маҳалла раиси, маслаҳатчилар ва профилактика инспектори ишлаши учун яратилган шароитлар билан танишди. Жиноятчиликнинг олдини олиш, тинчлик-осойишталикни мустаҳкамлаш, одамларни рози қилишда уларнинг ҳамкорлиги муҳим экани таъкидланди.\nШу ерда Гулистон шаҳрининг бош режаси асосида амалга ошириладиган бунёдкорлик ва ободонлаштириш ишлари тақдимоти ҳам ўтказилди.\nГулистонда сизот сув сатҳини пасайтириш ишлари давом этмоқда. Шаҳарга олиб борадиган йўл ўтказгич реконструкция қилинмоқда. Тошкент кўчаси кенгайтирилиб, атрофида кўп қаватли уйлар қурилиши режалаштирилмоқда.\nЎзбекистон ва Мустақиллик кўчалари оралиғида маданий марказ барпо этилади. Хотира майдони, замонавий амфитеатр, вилоят театрининг янгиланган биноси, китоб дўкони бу ердаги маъмурий бинолар билан ҳамоҳанглик касб этади.\nПрезидентимиз бу иншоотларнинг ижтимоий аҳамиятига алоҳида эътибор қаратди. Китоб дўкони олдида сўлим хиёбон барпо этиб, Алишер Навоий ҳайкалини ўрнатиш зарурлигини таъкидлади. Лойиҳаларни такомиллаштириш, қурилиш ишларини ўз вақтида, сифатли бажариш бўйича зарур тавсиялар берди.\nШавкат Мирзиёев Янгиер шаҳрига ташрифи чоғида хусусийлаштирилган, аммо бугун бўш турган корхона ва объектлардан самарали фойдаланиш юзасидан кўрилаётган чора-тадбирлар билан қизиқди.\nВилоят иқтисодиёт комплекси томонидан хўжалик юритувчи субъектларни молиявий-иқтисодий қўллаб-қувватлаш бўйича амалга оширилаётган ҳаракатлар режаси тўғрисида маълумот берилди.\nПрезидентимиз мазкур ҳаракатлар режаси бўйича ҳар ойда бажариладиган ишларни аниқ белгилаш ва мутасаддиларнинг масъулиятини ошириш, Тадбиркорликка кўмаклашиш марказини ташкил этиш зарурлигини таъкидлади.\n2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида иқтисодиётни янада ривожлантириш борасидаги муҳим вазифалардан бири сифатида хусусий мулкнинг ролини кучайтириш ва хусусийлаштирилган объектлар негизида тадбиркорлик фаолиятини ривожлантириш учун қулай шарт-шароитлар яратиш белгиланган.\nДавлатимиз раҳбарининг 2017 йил 18 апрелдаги “Хусусийлаштирилган корхоналар билан ишлаш самарадорлигини ошириш чора-тадбирлари тўғрисида”ги қарори ушбу йўналишдаги ишларни янги босқичга кўтариш, хусусийлаштирилган корхоналарнинг ишлаб чиқариш салоҳиятини кенгайтиришда муҳим омил бўлмоқда.\nСирдарё вилоятидаги хусусийлаштирилган 1 минг 343 корхонада ўтказилган хатлов натижасида бугунги кунда бўш турган ва қурилиши тугалланмаган 237 объект аниқланган. Ушбу объектлардан 130 таси фаолиятини қайта тиклаш бўйича инвестиция лойиҳалари ишлаб чиқилган. Унга кўра, мазкур корхоналарда саноат йўналишида қиймати 51,9 миллиард сўмлик 36, қишлоқ хўжалигида 11,8 миллиард сўмликдан ортиқ 26, хизмат кўрсатиш ва сервис йўналишида 18 миллиард сўмликдан ортиқ 68 лойиҳани амалга ошириш кўзда тутилган. Натижада 1 минг 300 дан кўпроқ янги иш ўрни яратилади.\nГулистон шаҳридаги собиқ “Восток ЛТД” корхонасининг бўш турган биносида “Record Тextil” МЧЖ томонидан қиймати 10,1 миллиард сўмлик ип-калавани бўяш, Сардоба туманидаги собиқ паррандачилик мажмуасида “Бобур” МЧЖ томонидан қиймати 1,9 миллиард сўмлик бройлер жўжалари етиштириш, Сирдарё туманидаги собиқ спорт жиҳозлари заводида “Файз” МЧЖнинг 20 миллиард сўмлик инвестицияси ҳисобидан ғўзапояни қайта ишлаш орқали ДСП ишлаб чиқариш лойиҳалари амалга оширилади.\nҲар бир объектни чуқур ўрганиш ва уни ишга тушириш бўйича аниқ таклифлар тайёрлаш лозим, деди давлатимиз раҳбари. Бўш турган объектларни тадбиркорларга имтиёзли шартларда бериш ва уларда рақобатбардош маҳсулотлар ишлаб чиқаришни йўлга қўйиш, ички ва ташқи бозорларни топиш зарур.\nПрезидентимиз “Янгиер” кичик саноат зонасида амалга оширилаётган лойиҳалар билан танишди.\nДавлатимиз раҳбарининг 2017 йил 30 мартдаги қарорига мувофиқ “Янгиер” кичик саноат зонаси ташкил этилмоқда. Бундан кўзланган асосий мақсад шаҳар саноати салоҳиятини ривожлантириш, кичик тадбиркорлик субъектлари фаолиятини рағбатлантириш, замонавий ишлаб чиқаришни ташкил қилишга инвестицияларни кенг жалб этиш ҳамда ички ва ташқи бозор учун рақобатбардош маҳсулотлар ишлаб чиқариш учун қулай шарт-шароит яратишдир.\nУшбу саноат зонасида 2017-2018 йилларга мўлжалланган қиймати салкам 106 миллион доллар бўлган 125 лойиҳани амалга ошириш кўзда тутилмоқда. Бунинг самарасида вилоятда тўқимачилик, чарм-пойабзал, кимё, озиқ-овқат, электротехника саноати, қурилиш материаллари, мева-сабзавотни қайта ишлаш ва бошқа йўналишларда юқори технологияли маҳсулотлар ишлаб чиқариш йўлга қўйилади. 3 минг 200 дан зиёд иш ўрни яратилади.\nСаноат зонаси учун 537 гектардан зиёд ер майдони ажратилиб, уни йўл-транспорт ва муҳандислик-коммуникация инфратузилмалари билан таъминлаш, ишлаб чиқариш қувватларини жойлаштириш юзасидан изчил ишлар амалга оширилмоқда.\nТадбиркорлар билан суҳбатда яратилган қулай ишбилармонлик муҳитидан самарали фойдаланиш, рақобатбардош маҳсулотлар турини кўпайтириш, хорижлик ишбилармонлар билан ҳамкорликни кенгайтириш ва экспортни ривожлантириш юзасидан тавсиялар берилди.\nПрезидентимиз саноат зонаси ҳудудидаги собиқ “Янгиерйўлиндустрия” унитар корхонасининг бўш турган биносини кўздан кечирди. Ҳудуди 9 гектар бўлган мазкур корхона «Ўзбекистон темир йўллари» акциядорлик жамияти таркибига ўтказилиб, унинг негизида Янгиер темир-бетон ва металл конструкциялари ишлаб чиқариш заводи ташкил этилмоқда. Мазкур заводда йилига 83 минг куб метр темир-бетон маҳсулотлари, 5,5 минг тонна металл конструкциялари ишлаб чиқариш мўлжалланмоқда. Ушбу лойиҳа учун 80 миллиард сўм миқдорида инвестиция киритилади. Бу 1 минг 250 иш ўрни яратиш имконини беради.\nШавкат Мирзиёев ушбу корхона вилоятдаги муҳим саноат объектларидан бири экани, бу ерда ишлаб чиқариладиган маҳсулотларга талаб юқори бўлишини қайд этди.\nДавлатимиз раҳбари Ховос туманидаги “Ҳожи Гадойбой ота” хусусий корхонаси томонидан ташкил этилган қишлоқ хўжалиги маҳсулотларини етиштиришга мўлжалланган иссиқхонани кўздан кечирди.\nСирдарё вилоятида 2016-2020 йилларда қишлоқ хўжалиги маҳсулотларини чуқур қайта ишлаш бўйича янги корхоналар қуриш, мавжудларини реконструкция ва модернизация қилиш, ярим тайёр ва тайёр озиқ-овқат маҳсулотлари, қадоқлаш материаллари ишлаб чиқариш дастури доирасида иссиқхонада Жанубий Кореяда ишлаб чиқарилган юқори самарадорликка эга замонавий ускуналар ўрнатилган.\nҚиймати 625 минг доллар, майдони бир гектар бўлган иссиқхонада йилига 150-200 тонна қишлоқ хўжалиги маҳсулотлари етиштирилади.\nПрезидентимиз мазкур иссиқхона майдони ва етиштириладиган маҳсулот турини кенгайтириш, соҳа вакилларини ҳар томонлама қўллаб-қувватлаш кераклигини таъкидлади.\nШу ерда “Ўзбекозиқовқатхолдинг” холдинг компанияси томонидан 2017-2018 йилларда вилоятда ташкил этиладиган мева-сабзавотчилик лойиҳалари, Сирдарё туманидаги “Сирдарё голден фрутс” масъулияти чекланган жамияти мева-сабзавотчилик логистика маркази, Мирзаобод ва Сайхунобод туманларида иссиқхоналар ташкил этиш, Гулистон туманида қишлоқ хўжалиги маҳсулотларини қайта ишлаш, “Гулистон агро груп” масъулияти чекланган жамияти томонидан гуручни қайта ишлаш, “Агро эко техноложи” масъулияти чекланган жамияти томонидан сабзавот ва дуккакли ўсимликлар етиштириш, унаби боғи ташкил этиш лойиҳалари тақдимоти ҳам ўтказилди.\nГулистон шаҳрида Президентимиз раислигида Сирдарё вилояти фаоллари, мутасадди вазирлик ва идоралар раҳбарлари иштирокида йиғилиш бўлиб ўтди. Унда вилоят иқтисодиётини, қишлоқ хўжалигини ривожлантириш, йўл инфратузилмасини яхшилаш, аҳоли турмуш даражасини юксалтириш, тинчлик-осойишталикни мустаҳкамлаш, белгиланган дастурларни амалга ошириш масалаларига алоҳида эътибор қаратилди.\nОқил Ғуломов (сурат), ЎзА\nСайтда фойдаланувчилар сони: 33


30.08.2019 Чоп этиш учун\nКорея Республикаси Миллий Ассамблеяси ҳузуридаги МДҲ мамлакатлари парламентлари билан ҳамкорлик бўйича Парламентлараро дипломатик форум ушбу давлат парламенти Спикери Мун Хи Сонг ташаббуси билан жорий йилнинг июнь ойида такшил этилган. Мазкур форумнинг асосий мақсади Корея Республикаси ва МДҲ мамлакатлари қонун чиқарувчи органлари ўртасида икки томонлама ҳамда кўп томонлама ҳамкорликни кенгайтириш ҳисобланади.\nШу маънода, мулоқот давомида Ўзбекистон ва Корея парламентлари ўртасида бугун тобора мустаҳкамланиб бораётган муносабатларни янада чуқурлаштириш масалаларига эътибор қаратилди.\nТаъкидланганидек, икки мамлакат парламентлари ўртасидаги алоқалар 1995 йилда бошланган бўлиб, ўша пайтда Корея Республикаси Миллий Ассамблеясида “Корея – Ўзбекистон” парламент дўстлик ассоциацияси тузилган эди. Ўзбекистон Республикаси Олий Мажлисида эса, 2005 йилдан буён Корея Республикаси Миллий Ассаблеяси билан ҳамкорлик бўйича парламентлараро гуруҳ фаолият юритади.\nУчрашувда икки мамлакат парламентлари қонун ижодкорлиги, назорат-таҳлил фаолияти юзасидан тажриба алмашиш ҳамда бу борада келгусида амалга оширилиши лозим бўлган ишлар хусусида сўз юритилди.\nМулоқот чоғида Ўзбекистон ва Корея ўртасидаги савдо-иқтисодий, ижтимоий-гуманитар соҳалардаги ҳамкорликни ҳам янги босқичга олиб чиқиш, жумладан, ишбилармон доиралар ўртасидаги шериклик имкониятини ошириш, ўзаро сармоя киритиш ҳажмини кенгайтириш, бунда парламентларимизнинг салоҳиятидан янада унумли фойдаланиш масалалари муҳокама этилди.\nУчрашув якунида томонлар икки мамлакат депутатлик корпуслари ўртасида доимий ишчи алоқаларни сақлаб туришга келишиб олдилар.\nКўришлар сони: 559